ТОШПУЛАТ РАХМАТУЛЛАЕВ СОГДИАНА: Адолат изланмоқда...Битта уйни икки кишига сотиб, уларни сарсон қилганларга жазо йўқми?\nДунёда қизиқ ишлар бўлиб тураркан-да! Уларнинг айримларини соғлом ақл билан тушуниб, мантиқ асосида англаб етиш қийин. Фуқаро ипотека кредити асосида уй-жой сотиб олса, кадастр ҳужжатларини тайёрлаб, хонадонни ўз номига расмийлаштирса-ю бошқа киши бу жойга даъвогар бўлиб чиқса, бу ҳолатга қандай баҳо бериш мумкин?\nАслида, қонун талаблари асосида ва виждон билан ёндашилганда, бундай аҳвол юз бермас эди. Ўзингиз ўйлаб кўринг. Битта квартирани банк икки фуқарога сотди. Нега Мажбурий ижро бюроси ва суд органлари бу хатонинг олдини олмасдан, уни янада чуруқлаштирди? Бу ҳақда кўп гапириш мумкин. Чунки тўққиз йил давомида иш юзасидан кўплаб ҳужжатлар йиғилган, бир неча марта суд мажлислари бўлиб ўтган. Лекин воқеа тафсилотига берилмасдан, уни оддий тил билан лўнда ва қисқа баён қилиб ўтай, ҳар кимнинг ўзи хулоса чиқарсин. Айниқса, юқорида турган назорат органлари ҳақиқат қаердалигини, кимлар айбдор эканлигини аниқлаб, уларни жазога тортса ва квартиранинг қонуний эгаси кимлигига ойдинлик киритса, адолат тантанасига ҳисса қўшган бўларди.\nВоқеа тафсилоти қуйидагича. Фуқаро Шаҳноза Ҳамидова 2010 йилнинг 21 апрелида ДТ “Халқ банки” Самарқанд вилоят амалиёт бўлими билан тузган ипотека шартномаси асосида Бўстонсарой кўчаси 2-уй, 37-хонадонни сотиб олади ва ойма-ой ипотека суммасини тўлаб боради. Орада тўлов муддатини бир-икки ойга кечиктиргани сабабли банк кредит қарздорликни ундириш ва мулкка қаратиш бўйича даъво аризаси берган.\nФуқаролик ишлари бўйича Самарқанд шаҳар судининг 2015 йил 24 июлдаги сиртдан чиқарилган ҳал қилув қарори билан банкнинг даъвоси қаноатлантирилиб, 2010 йил 21 апрелдаги шартнома бекор қилинган. Низоли хонадон 2016 йилнинг 11 апрелида ўтказилган очиқ аукцион савдоси натижаси бўйича бошқа фуқаро – Умеджон Ўроқовга 109 млн 959 минг 320 сўмга сотиб юборилган.\nБу ҳақда Ш.Ҳамидованинг ўзи шундай дейди: “Менинг бу ҳолатдан умуман хабарим йўқ эди. Фақатгина суд ижрочилари келгандан кейин мен уй бошқа кишига сотилганлигидан хабар топдим. Мени на суд, на суд ижрочилари, на банк ходимлари огоҳлантирмаган”.\nШ.Ҳамидова суднинг сиртдан чиқарган ҳал қилув қарорини бекор қилинишини сўраб биринчи инстанция судига мурожаат қилади. Фуқаролик ишлари бўйича Самарқанд шаҳар судининг 2016 йил 20 октябрдаги ҳал қилув қарори билан сиртдан чиқарилган суд қарори бекор қилиниб, очиқ аукцион савдосининг баённомаси ҳақиқий эмас деб топилган эди. Ш.Ҳамидованинг уқитиришича, бу билан адолатли ва қонуний қарор қабул қилинган. У кредит қарздорлигини тўла қоплайди ва буни банк томонидан берилган хат ҳам тасдиқлайди.\nАслида бу ишга шу ерда нуқта қўйиш керак эмасдими? Ким уни қайта қўзғатишга сабабчи бўлди? Бунинг замирида кимнинг қанақа манфаати мавжуд? Ана шундай саволларга қийналиб жавоб қидара бошлаган пайтимда, ўз-ўзидан бошқа бир ҳақли савол юзага келди: Нега фуқаролар судларнинг чиқарган қарорларидан норози бўлиб, оммавий ахборот воситаларига мурожаат қилишади? Охирги йилларда одат тусига кириб улгурган бундай ҳолатга ким, қандай баҳо бера олади?\nЯна Ш.Ҳамидовага қулоқ тутамиз: “Орадан икки йил ўтиб, яна менинг мулкий ва конституциявий ҳуқуқларим поймол этилган ҳолда мазкур низо қайтадан кассация тартибида мени хабардор қилмаган ҳолда кўриб чиқилди”. Фуқаролик ишлари бўйича Самарқанд вилоят судининг 2018 йил 2 августдаги ажрими асосида уни оила аъзолари билан яшаб турган Бўстонсарой кўчаси 2-уй, 37-хонадондан чиқариш ва у ерга даъвогар У.Ўроқовни киритиш ҳақида ҳал қилув қарори қабул қилинган.\nКассация ажрими қонунга хилоф равишда чиқарилганлиги, ўзининг ҳуқуқлари паймол этилганлиги учун уни бекор қилиниши ҳақида сўз юритиб, Ш.Ҳамидова қуйидагаларни таъкидлайди: “Ишни кассация тартибида кўрилишидан бехабар қолганман. Бу ҳақда хабар берувчи хат яшаб турган уйимга келмаган. Кассация суди менинг иштирокимсиз бир томонлама бўлиб ўтган. Бу билан Фуқаролик процессуал кодексининг 377-моддаси 2-банди қўпол равишда бузилган. Шуниси қизиқки, менга бевосита дахлдор бўлган суд мажлислари ва аукционлар менинг иштирокимсиз ўтказилмоқда, тегишли қарорлар чиқарилмоқда”.\nФПКнинг ўша моддасини топиб, у билан танишдим. 377-модда “Процессуал ҳуқуқ нормаларини бузиш ёки нотўғри қўллаш” деб аталаркан. Унга кўра агар иш суд муҳокамасида иштирок этиш ҳуқуқига эга бўлган, аммо суд мажлисининг вақти ва жойи тўғрисида хабардор қилинмаган шахслардан бирор-бири йўқлигида кўрилган бўлса, у вақтда ҳал қилув қарори, ажрим, қарор бекор қилиниши мумкин.\nШ.Ҳамидова кассация инстансиясининг ажримини бекор қилишни сўраб, 2018 йил 6 ноябрда Олий судга назорат тартибида шикоят йўллаган эди. Аммо Олий суд унинг шикояти бўйича суд ҳужжатларини назорат тартибида қайта кўриш учун асослар мавжуд эмас деб топган.\nМана сизга аҳвол. Иш турли суд босқичларида турлича якун топган. Банк квартирани бошқа бировга сотгандан кейин ҳам бундан хабари бўлмаган Ш.Хамидовадан кредитни ёпиш учун деб пул олаверган. Энди Мажбурий ижро бюроси уни турмуш ўртоғи ва тўрт нафар вояга етмаган фарзанди билан уйдан чиқариб юбормоқчи. Ваҳоланки, юқорида таъкидланганидек, кредитни тўла ёпганидан кейин хонадон Ш.Хамидова номига расмийлаштирилди, уй дафтари очилиб, у оиласи билан рўйхатга киритилди. У хонадонни ҳадя шартномаси асосида қайнонаси Шамсия Аслиевага нотариал тартибда расмийлаштириб, ҳадя қилди.\nБу ёғи энди нима бўлади? Шаҳноза Ҳамидова унинг иши тегишли идораларда адолат юзасидан кўриб чиқилиши ва квартираси ўзига қайтарилишига ҳамда уни, оиласини саргардон қилганлар қонун олдида жавоб беришига умид билдирмоқда. Бундан ташқари, у катта сумма билан боғлиқ муммога ойдинлик киритилишини истайди.\n“Умеджон Ўроқов биз яшаб турган квартира учун деярли 110 миллион сўм тўлаганини ва биз у ердан чиқиб кетишимиз кераклигини айтмоқда. Самарқанд шаҳар МИБ томонидан менинг ҳисоб рақамимга унинг 60 миллион сўми ўтказилган эди. Шундан банк менга мутлақо маълум бўлмаган қарз ва харажатларига деб 28 милиион сўмини олди. Қолган 32 миллион сўми ҳисоб рақамимда турибди. Бу пул менга керак эмас. Аммо У. Ўроқов тўлаган яна 50 миллион сўм нима бўлганлигини ҳеч ким билмайди. Аслида битта уй-жойни икки кишига сотиб, пулини олиш ва уни расмийлаштириш мумкинми?”, – дейди ҳайрат билан Ш. Ҳамидова.\nТўғри-да! Битта уй-жой учун икки нафар фуқародан пул олиб, уларнинг ҳар иккисини ҳам йиллар давомида судма-суд сарсон этилишига сабабчи бўлганлар шундай юраверадими? Бундайларнинг фаолиятига нега вақтида қонуний баҳо берилмайди? Бировларнинг сарфлаган асаби, маблағи, вақти, путур етган соғлиги учун жавобгарлик йўқми?\nҲозирда Самарканд шаҳар Бўстонсарой кўчаси 2-уй, 37-хонадон фуқаро Аслиева Шамсияга Самарқанд шаҳар 1-сонли ДНИнинг 11.05.2018 йилдаги реестр рақами №4-1618-сонли Ҳадя шартномасига асосан фуқаро Хамидова Шахноза Муйиновнадан ҳадя қилинган ва мулк сифатида қабул қилиб олинган. Мазкур хонадон “Ер тузиш ва кўчмас мулк кадастри давлат корхонаси” Самарқанд шаҳар бўлими томонидан 13.06.2018 йилда 393-сон билан давлат рўйхатидан ўтказилган бўлиб, SA 01423938-сонли “Кўчмас мулкка бўлган ҳуқуқнинг давлат рўйхатидан ўтказилганлиги тўғрисида”ги гувоҳнома берилган.\nБироқ, мазкур хонадон Мажбурий ижро бюроси Самарқанд шаҳар бўлими томонидан ФИБ Самарқанд вилоят суди кассация инстанциясининг 2018 йил 2 августдаги ажрими билан қабул қилинган ҳал қилув қарорига асосан қарздор Хамидова Шахноза Муйиновнани оила аъзолари билан Самарканд шаҳар Бўстонсарой кўчаси 2-уй, 37-хонадондан чиқариш, ундирувчи Уроков Умеджан Абдукаххоровични мазкур уй-жойга киритиш ҳақида ижро иши юритилмоқда. Лекин, ушбу хонадон ҳозирда фуқаро Ш. Аслиеванинг номига расмийлаштирилган бўлиб, эгалик, фойдаланиш ва тассарруф этиш ҳуқуқи билан унга тегишлидир.\nШу сабабли, Мажбурий ижро бюроси Самарқанд шаҳар бўлими иш юритувидаги қарздор Хамидова Шахноза Муйиновнани оила аъзолари билан Самарканд шаҳар Бўстонсарой кўчаси 2-уй, 37-хонадондан чиқариш, ундирувчи Уроков Умеджан Абдукаххоровични мазкур уй-жойга киритиш ҳақидаги ижро иши бўйича қарздор ҳисобланган Ш.Хамидова мазкур уй-жой бўйича мулкдор эмаслиги, яъни ҳозирда мулкдор ўзгарганлиги сабабли, Ўзбекистон Республикасининг “Суд ҳужжатлари ва бошқа органлар ҳужжатларини ижро этиш тўғрисида”ги қонуни 37-моддаси 1-қисми, 2-бандидаги, яъни “муайян ҳаракатларни амалга ошириш ёхуд бундай ҳаракатларни амалга оширишдан ўзини тийиш мажбуриятини юкловчи ижро ҳужжатини ижро этиш имконияти йўқолганда – деб белгиланган нормага асосан, мазкур ижро иши юритиш тегишли суд томонидан МИБнинг тақдимномасига асосан тугатилиши лозим.\n“Новости Узбекистана” сайти, “”, 14.03.2019\n“Согдиана” блоги, 13.03.2019


Лукашенко пандемия пайтида мамлакатдан чиқиб кетган фуқароларни эвакуация қилишдан бош тортди — Sof.uz\nБеларус президенти Александр Лукашенко коронавирус пандемиясидан огоҳлантиришдан сўнг ҳам мамлакатдан хорижга чиқиб кетган фуқароларга қарши фикрларини баён қилди. Бу ҳақда Белта ахборот агентлиги хабар берди.\nПрезидентнинг сўзларига кўра, Беларус ҳукумати аҳолидан коронавирус билан боғлиқ қалтис вазиятда ватанни тарк этмаслик ҳақида сўраган. Лекин кўпчилик бунга қулоқ солмаган. Шу муносабат билан у бундай ватандошларни орқага қайтариш учун чартер рейслар ташкил этилмаслигини эълон қилди.\n"Огоҳлантиришдан сўнг ҳам кетиб қолганларга - ҳеч қандай чартер йўқ. Қаерга кетган бўлсалар - ўша ерда ўтиришсин", - деди Лукашено.\nОхирги маълумотларга кўра, Беларусда коронавирусга чалинганлар сони 76 кишини ташкил этмоқда.\nБеларус Александр Лукашенко коронавирус карантин чартер рейс


Жиддада портлаш содир этган худкуш террорчининг шахси аниқланди\n11:41 / 07.07.2016\nСаудия Арабистонида АҚШнинг Жиддадги консуллиги ёнида портлаш содир этган худкуш террорчининг шахси аниқланди. Бу 12 йил аввал қиролликка кўчиб келиб, ҳайдовчи бўлиб ишлаган Покистон фуқароси бўлиб чиқди. Бу ҳақида Arab news хабар берди.\nИИВнинг берган маълумотига кўра, бу 34 ёшли Абдулла Гулзор Хон бўлиб, у Жиддада хотини ва унинг ота-онаси билан яшаган.\nХавфсизлик хизмати ходимларида шубҳа уйғотганини сезган худкуш-террорчи бомбани автотураргоҳда портлатган.\nАл-Қатифдаги портлашда ҳеч кимга зарар етмаган. Вазирлик хабарига кўра, портлаш содир этилган жойдаги уч тана қолдиқларининг шахси аниқланмоқда. Уларнинг учаласи ҳам террорчи бўлиши мумкинлиги тахмин қилинмоқда.\nВазирликнинг матбуот котиби генерал Мансур ал-Туркийнинг маълум қилишича, хавфсизлик хизмати ходимларининг огоҳлиги туфайли вазиятни бартараф этишга муваффақ бўлинди.\nУнинг сўзларига кўра, хавфсизлик хизмати ходимларининг тажриба ва тайёргарлиги кўплаб кишиларнинг ҳаётини сақлаб қолишга сабаб бўлди.\nШунингдек Ал-Туркий террорчи хавфсизлик хизмати ходимларига зарар етказиш мақсадида ўзини портлатганини маълум қилди.\n“У ўзини портлатиб юборганидан сўнг хавфсизлик хизмати ходимлари камарнинг тўлиқ портлашга қодир эмаслигини сезишган ва уни ҳеч кимга зиён етказмай зарарсизлантиришган”, - деди Ал-Туркий.\nпортлаш Жидда Ал Қатиф террорчи\nБағдодда портлашлар содир бўлди\nКобулдаги терактда 15 киши ҳалок бўлди\nПетербургдаги портлашда жабрланган Ўзбекистон фуқаросининг аҳволи ҳақида маълумот берилди\nСанкт-Петербургдаги портлашда Ўзбекистон фуқароси ҳам жабрланди


Мактабларда “Тарбия” фанини ўқитиш қандай ташкил этилган? Депутатларнинг саволларига Халқ таълими вазири жавоб берди\n01.12.2020 Чоп этиш учун\n2020 йил 1 декабрь куни Олий Мажлис Қонунчилик палатасида навбатдаги “Ҳукумат соати” бўлиб ўтди. Унда депутатлар “Умумтаълим мактабларида ватанпарвар авлодни тарбиялаш, янги жорий этилган “Тарбия” фани ўқитилишини ташкил этиш бўйича амалга оширилаётган ишлар тўғрисида”ги масалани муҳокама қилдилар. Халқ вакилларининг ушбу масала юзасидан саволларига Ўзбекистон Республикаси халқ таълими вазири Шерзод Шерматов жавоб берди.\nВазирнинг таъкидлашича, мамлакатимизда халқ таълими тизимини ривожлантириш, педагогларнинг малакаси ва жамиятдаги нуфузини ошириш, ёш авлод маънавиятини юксалтириш борасида тизимли ишлар олиб борилмоқда. Хусусан, мактабларда маънавий-тарбиявий ишлар янгича асосда ташкил этилиб, “Миллий ғоя”, “Одобнома”, “Динлар тарихи”, “Ватан туйғуси” каби фанлар асосида ягона “Тарбия” фани жорий қилинди. 2020-2021 ўқув йилидан 1-9-синфларда ўқитиш йўлга қўйилди. 10-11-синфларда эса мазкур фан 2021-2022 ўқув йилидан бошлаб жорий этилади.\nДепутатлар “Тарбия” фанини ўқитиш бўйича олиб борилаётган ташкилий ишлар билан қизиқдилар.\nМаълумотга кўра, умумий ўрта таълим муассасаларида “Тарбия” фани 1-9-синфларда ҳафтасига 1 соатдан, ўқув йили давомида эса 34 соат ўқитилади. Шунингдек, ўқитувчилар учун “Тарбия” фани бўйича дарсларни ташкил қилиш юзасидан замонавий ёндашувлар ўрин олган услубий қўлланма ишлаб чиқилди. “Тарбия” фанини ўқитиш технологияси” номли қўлланма нашрга тайёрланди. “Тарбия” фани бўйича ўқув-услубий таъминотнинг ахборот платформасини яратиш мақсадида интернет тармоғининг www.tarbiyam.uz доменида фанга доир маълумотлар ва вазифалари баён этилган ўқитувчига услубий ёрдам кўрсатувчи маълумотлар базаси яратилди. Бу платформада ўқитувчилар учун “Тарбия” фанининг мақсад-вазифаларини очиб берувчи меъёрий-ҳуқуқий ҳужжатлар – фан концепцияси, Давлат таълим стандартлари, ўқув дастури, услубий тавсиялар, тақвим-режалар, фанни ўқитишга доир технологиялар, дарс ишланмалари, қўшимча манбалар жойлаштирилмоқда. Шунингдек, платформада ўқувчилар ва ота-оналар учун махсус рукнлар ҳам мавжуд.“Тарбия” фанининг 1-9-синфларга мўлжалланган дарсликлари яратилиб, ундаги мавзуларга оид 21 та видеороликлар дарсликларга QR-кoд билан киритилди.\nМазкур дарсликларда ёшларни фикрлашга ўргатадиган, уларни миллий қадриятларимизга содиқ, ватанпарвар этиб тарбиялашга хизмат қиладиган замонавий педагогик технологиялардан фойдаланишга қай даражада эътибор қаратилган? Халқ вакиллари “Ҳукумат соати”да ушбу саволни ҳам ўртага ташлади.\nВазир жавобига кўра, “Тарбия” фанининг ўқув дастури ва дарсликларида ватанпарварлик, тадбиркорлик, иродалилик, мафкуравий иммунитет, меҳр-оқибатлилик, масъулиятлилик, бағрикенглик, ҳуқуқий маданият, инновацион фикрлаш, меҳнатсеварлик каби кўникмаларни шакллантиришга алоҳида урғу берилган. Хусусан, бунда миллий анъаналар, улуғ алломаларнинг хаёт ва йўллари, асарлари, замондош қаҳрамонларнинг фаолияти ибрат сифатида кенг фойдаланилган. Мавзуларни ўқитишда бугун жаҳон миқёсида оммалашган “Лойиҳа асосида ўқитиш”, “Қизиқишлар асосида таълим бериш”, “Арт-фест”, “Намуна кўрсатиш”, “Мисоллар орқали ўқитиш”, “Вазиятларни таҳлил қилиш” каби таълим беришнинг илғор технология ва услублари қўлланилган.\n“Ҳукумат соати”да депутатлар таълим муассасаларида ўқувчилар орасида соғлом турмуш тарзини шакллантириш, бадантарбия машғулотлари ва шахсий гигиена қоидаларига риоя қилинишини кундалик турмуш тарзига сингдириш, соғлом ва тўғри овқатланишни тарғиб этиш борасида амалга оширилаётган ишлар бўйича ҳам савол бердилар.\nҚайд этилганидек, халқ таълими тизимидаги 10 008 та умумий ўрта таълим муассасасида 6 млн. 236 минг нафар ўқувчи таҳсил олади. Бугунги кун ўқувчи-ёшларни ҳар томонлама етук ва баркамол бўлиб улғайишларини назарда тутиб, вазирликда Соғлом овқатлантиришни ташкил этиш ва тиббий хизмат кўрсатишни мувофиқлаштириш шўъбаси ташкил этилган. Шўъба томонидан умумий ўрта таълим мактаб ўқувчиларининг соғлом овқаланишини ташкил этишни янада такомиллаштириш, белгиланган санитария қоидалари, меъёрлари ва гигиена нормативлари талабларига мос шарт-шароитлар яратиш, мактаб ошхонасини сифатли озиқ-овқат маҳсулотлари билан таъминлаш ва таомлар сифатини яхшилашга алоҳида эътибор қаратилмоқда.\nХалқ таълими тизимидаги умумтаълим мактабларининг\n7 672 тасида спорт зал, 26 584 та (баскетбол, волейбол, футбол, гандбол, мини-футбол) спорт майдончалари ва теннис кортлари мавжуд. Президентимиз томонидан илгари сурилган бешта муҳим ташаббус доирасида республикадаги умумтаълим мактабларида ташкил этилган тасвирий санъат, мусиқа, спорт, ахборот технологиялари, қизларга касб ўргатиш йўналишидаги тўгараклари ва китобхонлик клублари ташкил этилиб, уларга жами 3,9 млн. нафар ўқувчилар жалб этилган.\nКўришлар сони: 1225


Мустақиллик йилларида Қозоғистоннинг тарихий ва маданий мероси қандай тикланди\n25 Март 16:44\nALMATY. Kazinform – Тарихий ва маданий мерос нафақат ҳар бир миллатнинг, балки бутун инсониятнинг бебаҳо ва алмаштириб бўлмайдиган меросидир. Қозоғистон Республикаси мустақиллик йилларида тарихий ва маданий ёдгорликларнинг сақланишини таъминлаш янги ёндашув ва янги механизмларни талаб қилди. Ҳаммаси бўлиб 1991 йилдан 2020 йилгача Қозоғистон тарихи ва маданияти ёдгорликларида 270 га яқин илмий-реставрация ишлари олиб борилди, деб хабар беради Kazinform мухбири.\n2020 йилда вазирликлар томонидан 24 меъёрий ҳужжат қабул қилинди. Қозоғистон Республикасининг янгиланган «Тарихий ва маданий мерос объектларини муҳофаза қилиш ва улардан фойдаланиш тўғрисида»ги Қонуни ижроси доирасида Маданият вазирлиги томонидан қабул қилинган бир қатор қонуности ҳужжатлар, тарихий ва маданий мерос объектларини муҳофаза қилиш ва улардан фойдаланишни таъминлаш бўйича чораларни кучайтириш масаласини тартибга солишга қаратилган.\nШуни таъкидлаш керакки, Елбасы Нурсултон Назарбоевнинг ташаббуси билан 2004-2011 йилларда ноёб «Маданий мерос» Давлат дастури ишлаб чиқилган ва амалга оширилган, бу тарихий ва маданий мероснинг кенг қатламини тизимлаштириш ва муомалага киритиш имконини берди. «Маданий мерос» Қозоғистон тарихида бўлмаган самарали инсонпарварлик ҳаракатига айланди.\nБугунги кунга қадар маҳаллий аҳамиятга эга бўлган тарихий ва маданий ёдгорликлар рўйхатига 11 мингдан зиёд, республика аҳамиятидаги - 250 ва халқаро аҳамиятга эга бўлган - 10 объектлар киритилган. Бу Ҳ.А. Яссавийнинг (2003) мақбараси ёдгорлиги, Танбали петроглифлари (2004) ва 8 та археологик ёдгорликлар (Талгар, Карамерген, Қаялик, Ақиртас, Кулан, Мерке, Орнек ва Костобе) ЮНЕСКОнинг Жаҳон мероси рўйхатига киритилган.\nСўнгги йилларда бешта давлат музей-қўриқхоналари яратилди: «Иссиқ» (2010) - Алмати вилоятида, «Берел» (2008) - Шарқий Қозоғистон вилоятида, «Ботай» (2018) - Шимолий Қозоғистон вилоятида, «Сарайшиқ» (2018) - Атирау вилоятида ва «Бозок» (2018) - Нур-Султан шаҳрида. «Отырар», «Танбалы» и «Улытау» музей-қўриқхоналарининг ташриф марказлари биноси қурилиши якунланди. Яқин йилларда «Есик», «Ордабасы», «Ҳазрет Султон», «Берел» ва «Сарайшиқ» музей-қўриқхоналарида ташриф марказларини қуриш режалаштирилган.


Қўрқув ёки стресс: нега болалар тишини ғичирлатади ва буни бартараф этиш мумкинми?\nKun.uz light 12:18 / 01.10.2019 42163\nЕр куррасидаги ҳар учинчи киши мунтазам равишда тишларини ғичирлатади. Бу катталар ва болаларга бирдай боғлиқ жараён. Аммо бошланғич даврда унчалик эътиборни тортмаган ғайритабиий товушлар бора-бора болакайнинг ота-онасининг асабларини еб битириши ҳеч гап эмас. Уларнинг сабаби гижжалар бўлса-чи? Ёки у тишини шикастлаб олса нима бўлади? Балки бу хавфлидир?\nҚуйида болалар тишларини ғичирлатишига оид сабаблар билан таништирамиз. Айтишимиз шарт: тинчланинг, фақат тинчланинг.\nБруксизм нима ва у қаердан келиб чиқади?\nТишларнинг беихтиёрий ғичирлаши тиббиёт соҳасида бруксизм деб аталади (қадимги юнон тилидан «тишнинг ғарч-ғурчи» маъносини беради). Болалардаги бруксизм хуружлари аксарият ҳолларда уйқу вақтида рўй беради — унинг чуқур даврида — ёки қаттиқ хавотирланишлар пайтида.\nБолаларни жағ суягини ғичирлатишга мажбур қилувчи аниқ сабаблар ҳануз экспертлар учун номаълум бўлиб қолмоқда. Бироқ баъзи ўзаро алоқалар аниқланишига эришилган. Шундай қилиб, чайнаш мускулатурасининг ихтиёрсиз қисқариши кўп ҳолларда қуйидаги омиллар билан боғлиқдир.\nБоланинг сут ёки доимий тишлари чиқяпти\nТишларнинг ёриб чиқиши етарли даражада оғриқли жараёндир. Бу вақтда милклар қичишади ва болакай ўзидаги ёқимсиз сезгини босиш учун онгсиз равишда жағини қисади.\nНотекис тишлам сабабли\nТепа ва пастки тишлар бир-бирига нотўғри бирикиши ва бунинг натижасида жағлар жипслашмаслиги кузатилади. Ноқулайлик туғилгандан сўнг бола тишлар бир-бирига халақит бермайдиган ҳолатни топиш учун жағларини ҳар томонга қийшайтиришни бошлайди.\nЖағ учун босим етишмаслиги\nБу вазият бир ярим ёшдан ошган ва қандайдир сабаб билан етарли даражада қаттиқ овқат қабул қилмайдиган болалар орасида кенг тарқалган. Масалан, она бола учун сут етарли деб ўйлайди.\nБир неча кун давомида жағ суяклари керакли юкламани қабул қилмайди ва организм туни билан бунинг ўрнини қоплашга урингани учун жағ мушакларини қисқаришга мажбур этади. Тиш ғичирлаши эса ушбу жараённинг кейинги кўринишидир.\nБола стрессни бошдан кечиряпти\nАсабий зўриқишлар чайнаш мускулатурасининг гипертонусига сабаб бўлиши мумкин. Бола кун давомида юз мушаклари ҳаракатини назорат қилади. Аммо тунда кузатиш сусаяди ва жағлар ўз маъносида томир тортишишига учрайди.\nСтресс бошланиши ҳар бир болада ўзига хосдир. Баъзи болалар учун ота-онаси ёки туғишганлари билан бўлган арзимас тортишув ҳам тунда тушкунлик билан тишларни ғичирлатиб чиқишга етарли омил бўлади.\nТишини ғичирлатаётган бола шу тобда ҳиссий босим ўтказувчи туш кўраётган бўлиши ҳам мумкин.\nШунингдек, бруксизм ўта фаол болаларда кўп учрайди.\nБоланинг тоби қочган\nДаврий аллергия ва юқори нафас олиш йўллари инфекциялари — ОРВИ, грипп, ангина — бурун битишига олиб келади. Бола оғиздан нафас олишга мажбур яъни жағини очиб-юмиб туради. Ёпиш ҳолатида баъзида жағни жуда қаттиқ сиқади, тишлар ғичирлаб кетади.\nБундан ташқари, отитдан азият чекувчи болаларда бруксизм қулоқ каналларидаги оғриқ ҳиссини камайтиришга уриниш бўлиши мумкин.\nЙўқ, бу гижжа аломати эмас!\nТишларни ғичирлатишга организмдаги қандайдир паразит инфекциялар бевосита боғлиқдир деган тахминни миянгиздан бутунлай чиқариб ташланг. Бу уйдирма: ҳали бирорта илмий тадқиқот гельминтлар бруксизмга туртки бўлишини тасдиқламаган.\nБола тушда тишларини ғичирлатса, нима қилиш керак?\nАксарият ҳолларда — ҳеч нима. Болалар 7-8 ёшга етишлари билан хавфсиз ва мутлақо асоратларсиз тишлар ғичирлатиш давридан ўтиб кетадилар.\nАммо баъзи болаларда бруксизм ўзининг кейинги ёқимсиз таъсирларини кўрсатади:\nтиш эмали емирилиши ортиши — синиши, кариес ривожланиши тезлашиши, ҳароратга нисбатан тишларнинг юқори сезувчанлиги;\nбош ёки қулоқ соҳасида оғриқ;\nюқори ва пастки жағ бўғимлари муаммолари.\nАгар бу ҳолат сизга таниш бўлса, педиатр ёки стоматолог билан маслаҳатлашинг. Шифокор бруксизм келиб чиқишининг нисбатан асослироқ омилини топишга ёрдам беради. Агар бу ҳолат тишлар жойлашуви ёки тишламдаги қичишишлар билан алоқадор бўлса, стоматолог ушбу муаммони тўғрилайди. Масалан, уйқу давомида боланинг оғиз бўшлиғига ўрнатилувчи махсус ҳимоя қилувчи қоплама тавсия қилиши мумкин.\nАгар бола стресслар ёки юқори асабий қўзғалувчанлик натижасида тишларини ғичирлатаётган бўлса, психолог ёки невролог ёрдамига зарурат туғилади. Бу жуда муҳим. Стресс давом этаверса, бруксизм ўтиб кетмайди. Мутахассис ёрдамисиз бу давр баъзида ўн йилларга чўзилиши кузатилади.


Санъаткорларнинг тўйга чиқишини чеклаш, даромадини солиққа тортиш — нотўғри йўл\nСанъаткорларнинг тўйга чиқишини чеклаш, даромадини солиққа...\n30.05.2018 11:39 2 3909\nШу кунларда Олий Мажлис Сенати тўй-маросимларни тартибга солишга қаратилган муҳим қарор устида иш олиб бормоқда.\nМазкур қарор мамлакатимизнинг ижтимоий-маданий ҳаётида муҳим аҳамиятга эга. Шунинг учун ҳам бу борада кўплаб фикр-мулоҳазалар, таклифлар билдирилмоқда. Қуйида ана шундай таклифларнинг бири билан танишишингиз мумкин.\nДабдабали тўйларни чеклашга оид Олий Мажлис қарори лойиҳасининг санъаткорларга оид қисми юзасидан ўз муносабатимни билдирмоқчиман.\nҚарор лойиҳасида битта тўйга битта санъаткор бориши қайд қилинган.\nАлбатта, бундай қарор қабул қилинишининг маълум бир сабаблари бордир ва у адолатлидир.\nАммо бу қарорнинг санъаткорларни чеклашга доир бандларини киритишга ҳали анча йиллар керак бўлади. Мазкур банднинг қарорга киритилиши нафақат санъаткорларнинг норозилигига сабаб бўлади, балки санъатимизнинг умумий ривожига, бундан ташқари ижодкор ёшларимизнинг ўз келажагига бўлган ишончи йўқолади. Демак, ушбу шартларнинг ҳаётга татбиқ қилиниши ёшлар фаолиятига оид давлат сиёсатига мутлақо зиддир.\nМавзуга доир: «Депутат: санъаткорларга солиқ имтиёзи бекор қилиниши керак»\nОхирги пайтлар нафақат санъаткорлар фаолиятини чеклаш, балки уларнинг даромадлари ҳам кўпчиликни қизиқтириб қолган. Афсуски, кўпчилик битта қўшиқ яратиш учун бир неча миллион сўм сарфланиши, уни халққа танитиш учун эса ундан ҳам кўп пул керак бўлишини билмайди. Масалан, ҳозирги эстрада йўналишини оладиган бўлсак, шуни айтишим мумкинки, бу соҳада аксарият ҳолатларда ёш санъаткорларнинг фаолияти муваффақиятсиз якунланмоқда.\nБунга сабаб нима? Асосий сабаблардан бири улар яратаётган куй ва қўшиқлар саёз эканлиги бўлса, иккинчиси мамлакатимизда соҳа ижодкорларини қўллаб-қувватлаш, хусусан, рағбатлантиришнинг аниқ бир тизими (муаллифлик ва турдош хуқуқларни бошқариш тизими) ишламаётганлигида деб биламан.\nМаълумки, санъаткорларнинг аксарият қисми ёшлардир. Ёш иқтидорларнинг санъат соҳасига кириб келишидаги тўсиқлардан бири «Ўзбекконцерт» давлат муассасаси томонидан илк маротаба лицензия олувчиларга 3 миллионга яқин пул тўлаш шарти белгиланганидир. Эндигина махсус ўқув юртлари ёки институтларни тамомлаб келган ижодкорлар шунча пулни қаердан олиши керак деган савол турибди. Мазкур муассаса олдига қўйилган вазифалардан бири ижодкорларни ҳар томонлама қўллаб-қувватлашдан иборат эмасми?\nМавзуга доир: «Санъатдаги муаммоларнинг зоҳирига эмас, илдизига ҳам қараш керак»\nМуассаса вакилларини айблашдан йироқман, чунки бу бир неча йиллар давомида қўллаб келинаётган тизимдир. Менинг фикримча, биринчи марта лицензия олаётган санъаткорлар қаттиқ имтиҳондан ўтказилиши ва шундан сўнггина уларга 2 йил муддатга бепул лицензия берилиши, шу билан бирга қўшиқларининг телерадиоканалларда ротация қилинишида муайян имтиёзлар яратилиши мақсадга мувофиқ бўлади. Шунда улар ҳар ҳолда оёққа туриб олишлари учун катта замин яратилади, уларнинг ичидан энг саралари – ҳақиқий санъат эгаларини кашф қилишимиз учун кенг имкониятлар очилади.\nЮқоридаги қарорга қайтсак, ҳозирги кунда санъаткорларнинг асосий даромад манбаси тўй-маросимлар эканлиги ҳаммага маълум. Шундай экан, уларнинг тўйларга чиқишига турли чекловлар қўйиш, тўйдан олаётган даромадларини солиққа тортиш каби чоралар нотўғри йўлдир. Санъаткорлар ва муаллифларнинг бугунги кундаги ҳолатини ҳисобга олиб, уларга вақтинча тегмаган маъқул. Аввал уларнинг фаолиятида бугунги замонга мос келадиган тартибларни ўрнатиб олишимиз керак. Бунинг учун биринчи навбатда миллиардларни ташкил этувчи гонорарларни ундириш тизимини тўғри шакллантириш, бунда хорижий тажрибалардан албатта фойдаланиш лозим. Ижодкорлар яратаётган асарлари учун муносиб гонорар олса, шундан сўнг уларнинг даромадларидан солиқ ушланса мақсадга мувофиқ бўлади. Бизда эса ҳозир тескари, ҳеч бир давлатда йўқ тизим амал қилмоқда. Санъат соҳасига кириш учун аввалдан пул тўлаш керак (лицензия тўловлари). Табиийки, бу борада солиқ кодексига ўзгартириш киритилиш лозим.\nВақт келиб гонорарлар тизими ривожлангандан сўнг қўшиқчилик соҳасида вужудга келган аксарият муаммолар автоматик равишда ўз ечимини топиб кетади. Санъаткорларимиз ҳам ривожланган мамлакатлардаги санъаткорлар каби асосан тўй-ҳашамлардан эмас, балки гонорар ҳисобидан даромад топишни бошлайди, бу уларнинг ҳам орзуси. Бунинг учун имкон қадар тезроқ муаллифлик ҳуқуқини бошқарувчи ташкилот тузиш, шунингдек, гонорар тўловларининг янги манбалари юзасидан ҳукумат қарорлари қабул қилиниши керак.\nШуни таъкидлаш жоизки, 25 йил давомида гонорар тўловларини бошқариш тизими лозим даражада ишламаганлиги оқибатида юзлаб иқтидорли санъаткорларимиз хорижий давлатларга чиқиб кетди.\nЮқорида келтирилган масалалар юзасидан қуйидаги кечиктириб бўлмайдиган ишларни амалга ошириш даркор:\nМамлакатимизда муаллифлик ва турдош ҳуқуқларни ҳимоя қилувчи ягона ташкилот ташкил этишимиз лозим. Бу борада ҳукумат қарорининг лойиҳасини ишлаб чиқяпмиз, тез кунларда тегишли органларга юборамиз.\nХорижий тажрибалардан келиб чиқиб, гонорар тўловидан ундириладиган маблағнинг муайян бир қисми иқтидорли ёшларнинг илк фаолиятини қўллаб-қувватлашга қаратилиши қарорда белгиланиши керак.\n«Ўзбекконцерт» давлат муассасаси иқтидорли санъаткорларга лицензияни биринчи марта бепул бериши масаласи кўриб чиқилиши лозим.\nРеспублика ёш ижодкорлар кенгаши раиси ўринбосари,\nЖамият 06/06, 17:16


«O‘zLiDeP» 42 нафар ёш ихтирочига стипендия...\n05.07.2018 18:22 0 1174\n«O‘zLiDeP» Олий ва ўрта махсус таълим вазирлигининг Касб-ҳунар таълими маркази билан ҳамкорликда касб-ҳунар коллежлари ўқувчилари ўртасида «Ёш инновациячи» кўрик танловини ўтказди.\n«Ёш инновациячи» кўрик-танловининг республика босқичида Қорақалпоғистон Республикаси, вилоятлар ва Тошкент шаҳри босқичида ғолибликни қўлга киритган ёш ихтирочи иштирок этишди.\nКўрик-тановнинг учинчи куни ёш инновациячилар Инновацион ривожланиш вазирлиги ҳузуридаги Илғор технологиялар маркази, Турин Политехника университетидаги замонавий техника ва технология воситалари маркази каби инновацион марказлар фаолияти билан ҳам танишишди.\nШу ернинг ўзида танлов ғолибларига мукофотлар топширилди. Айтиб ўтиш керакки, ушбу танловнинг 42 та энг фаол иштирокичиси ЎзЛиДеПнинг бир йил давомида бериб бориладиган махсус стипендиялари эгалари бўлдилар.\nШу куннинг ўзида танлов ғолиблари Ўзбекистон фанлар академияси президиумида мамлакатмизнинг кўзга кўринган олимлари, Фанлар академияси академиклари билан учрашуви бўлиб ўтди.\nЭнг муҳими тадбир якунида «O‘zLiDeP» Олий ва ўрта махсус таълим вазирлигининг Касб-ҳунар таълими маркази билан ҳамкорликда бундай танловларни доимий ўтказиб боришни, қолаверса «Инновацион ғоялар банкини» юритишни режалаштирганлиги айтиб ўтилди. Мақсад бундай танловларда кашф этилаётган ҳар бир ёш инновациячи ва унинг кашфиётини кейинги тақдирини бевосита кузатиб бориш ва зарур бўлса тегишли молиявий, ташкилий кўмак кўрсатган ҳолда уларнинг ҳаётга жорий этишини таъминлашдан иборатдир.\nЖамият 25/06, 20:05


Талабалар иддаосига кўра, ўқув жараёнида тўпланган баллар инобатга олинмасадан, баҳолари пасайтириб қўйилмоқда\nЎзбекистон ўқув юртларида аълочилар стипендияларини тўлаш билан боғлиқ харажатларни қисқартириш мақсадида талабалар баҳоларини пасайтириш ҳолатлари кузатилмоқда. Бундан шикоят қилган талабаларга кўра, ўқув жараёнида тўпланган баллар ҳам инобатга олинмасдан, якуний баҳо атайлабдан пасайтириб қўйилмоқда. Озодлик билан гаплашган ўқитувларнинг айримлари аъло баҳо қўйишга чеклов борлигини эътироф этишди. Стипендия харажатларни қисқартириш Ўзбекистон иқтисодида нақд пул тақчиллиги билан боғлиқ вазият кескинлашаётган пайтга тўғри келмоқда.\nБаҳолари атайлабдан пасайтириб қўйилаётгани иддаоси билан Озодликка мурожаат қилган Бухоролик талабаларнинг айтишларича, ўқув юртлари маъмуриятлари шу йўл орқали аълочилар стипендиялари билан боғлиқ харажатларни қисқартириш чорасини кўрмоқда. Ҳатто пора бериб ҳам аъло баҳога умид қилиб бўлмайди, дея ёзди талабалар.\n“Сессияда пулини тўлаб ҳам, ҳатто ўзимиз тўплаган балларга яраша баҳо ололмаяпмиз. Атайлабдан паст баҳо қўйиб беришяпти”, дейилади Озодликка келган хабарда.\nЎзбекистон вилоятларидан биридаги олий ўқув юрти ўқитувчисининг шахси сир қолиши шарти билан Озодликка айтишича, талабаларга баҳо қўйишда “қаттиққўлроқ бўлиш” тўғрисида Олий ва ўрта махсус таълим вазирлигининг оғзаки кўрсатмаси бир неча йилдан бери амал қилади.\n“Беш баҳони имкон қадар қўймаслик тўғрисида махсус кўрсатма бор, бу рост. Бунга бир-икки йил бўлиб қолди. Сессия пайтида ўқитувчиларга алоҳида эслатилади бу ҳақда. Лекин барибир, бу аълочилар бўлмасин, дегани эмас. Бизнинг факультетда аълочилар бор, лекин уларнинг сони чекланган, саноқли”, дейди университет домласи.\nАйни пайтда, самарқандлик талаба Озодлик билан суҳбатда ўзи ўқийдиган университетда баҳоларга чеклов қўйиш амалиёти йўқлигини айтади.\n“Бизда унақа чекловлар йўқ. Ким қандай ўқиса, ўшанга қараб баҳо қўйиб беради. Мен, масалан, тўртга ўқийман, аълочилар ҳам бор. Мен олган баҳомга яраша 330 минг сўм стипендия оламан”, дейди самарқандлик талаба.\nСирдарёдаги ўқув юртларидан бирининг факультет декани аъло баҳога чеклов ўрнатилганини рад этди, лекин олий таълим вазирлигидан талабаларга баҳоларни атайлабдан ошириб қўймаслик тўғрисида алоҳида кўрсатма борлигини тан олди.\n“Аъло баҳо қўйманглар, деган гап йўқ. Лекин талабалар баҳосини керагидан ошириб юбориш ҳолларига йўл қўймаслик тўғрисида айтилган. Лекин масалан бизнинг факультетда аълочилар бор. Бунга лойиқ бўлса, аъло баҳосини олаверади. Ўтган йилги кўрсаткичлар бйўича факультетимиз талабаларининг 5-10 фоизи аълочи бўлган. Тўрт баҳога ўқиганлар 30 фоизгача бўлди. Қолган 40-50 фоизи уч билан ёпди сессияни”, дейди факультет декани.\nСуҳбатдошимиз ўзи раҳбарилик қиладиган факультет талабаларининг кўпчилиги қониқарли баҳо олгани чекловлар билан боғлиқ эмаслигини ҳам таъкидлади.\nБугунги кунда Ўзбекистон олий ўқув юртларида талабалар стипендияси аъло баҳо учун ўртача 440 минг сўм, яхши баҳо учун 330 минг сўм, қониқарли ўқиганлар учун эса 220 минг сўмни ташкил этади.\nАълочини “яхши” даражага тушириш, ёки яхши талабани “қониқарлига” тушириш орқали олий таълим вазирлиги қанча маблағ иқтисод қилиши мумкинлигини оддий ҳисоб-китоб билан чиқариш мумкин.\nМамлакат олий ўқув юрталарида бир пайтнинг ўзида тахминан 300 минг атрофида талаба ўқийди. Ўзбекистонда одатда битта талаба ўрни учун ўртача 10 абитуриент курашади. Бундай рақобат вазиятида ғолиб чиқиб, ўқишга кирган ўртача талабани иқтидорини эътироф этиб, талабалар умумий армиясининг йўқ деганда 60-70 фоизи аъло ва яхши баҳога ўқишини тахмин қилишимиз мумкин (ҳар қалай мухбирингиз ўқиган пайтда қониқарли ўқиганлар мутлақ камчиликни ташкил этган).\nЯъни, тахминан 200 минг талаба иқтидори “беш” ва “тўрт”га ўқий олишига имкон беради. Ана шу 200 минг талабанинг баҳосини бир поғонага тушириш орқали вазирлик ҳар ойда оз эмас, кўп эмас 20 миллиард сўмгача иқтисод қилиши мумкин.\nЎзбекистонда олий ўқув юртлари талабаларига ортиқча стипендия тўламаслик мақсадида баҳоларни пасайтириш чораси сўнгги 4-5 йил давомида қўлланилаётгани кузатилмоқда.\nЎтган йили Ўзбекистон Молия вазирлиги мамлакатнинг еттита олийгоҳида талабаларга 200 миллион сўмдан зиёд стипендия пули ортиқча берилгани аниқлангани тўғрисида билдирган эди. Озодлик манбалари ўша пайтда, ушбу олийгоҳлар Олий ва ўрта махсус вазирлигининг “аълочи талабалар сонини қисқартириш талабини бажармаганликда айблангани” тўғрисида айтишган эди.\nТалабалар стипендияси билан боғлиқ харажатларни қисқартириш уринишлари Ўзбекистон иқтисодида юзага келган нақд пул тақчиллиги муаммоси кун сайин кескинлашаётган пайтга тўғри келмоқда.\nЎзбекистон Марказий банки ўтган йили бош вазир Шавкат Мирзиёевни нақд пул тақчиллиги олдиндан айтиб бўлмайдиган ижтимоий қийинчиликларга олиб келишидан огоҳлантирган эди.


Дунёда коронавирус тарқалиши билан боғлиқ вазият тўғрисида — KMODS\nPosted on 04.08.2020 Author admin\tКомментарии к записи Дунёда коронавирус тарқалиши билан боғлиқ вазият тўғрисида отключены\nМарказий Осиё (Aфғонистон, Қозоғистон, Қирғизистон, Тожикистон ва Ўзбекистон)да касалланиш улуши бутун дунёда аниқланган ҳолатлар статистикасининг атиги 1,09 фоизини ташкил қилади. Тузалганлар кўрсаткичи нисбати 1,2, ўлим ҳолати нисбати эса 0,5 фоизга тенг.\nМинтақада даволанганлар сони аниқланган касалланиш ҳолатининг умумий сонига нисбатан 71,1 фоизни, вафот этганлар эса 1,8 фоизни ташкил этади. Таъкидлаш жоиз, минтақада тузалганлар коэффиценти бутун дунё кўрсаткичига қараганда қарийб 9 фоизга кўпроқ, ўлим ҳолати фоизи эса 2 баробар кам.\n“Worldometers” маълумотига кўра, 3 август соат 17.00 ҳолатига кўра, COVID-19 билан касалланганлар сони 18 миллион 258,4 минг кишини ташкил этди, 693,4 мингдан кўпроқ одам вафот этган.\nКасалланиш ҳолати энг кўп қайд этилган давлатлар: AҚШ — 4 миллион 814 минг, Бразилия — 2 миллион 733,7 минг ва Ҳиндистон — 1 миллион 808,2 минг киши.\nЎлим ҳолати: AҚШ – 158 372, Бразилия – 94 130, Мексика — 47 746, Буюк Британия — 46 201, Ҳиндистон – 38 201.\nҚозоғистонда касалланганларнинг умумий сони 92 662 нафар, 62 511 киши соғайган, 793 фуқаро вафот этган.\nСоғлиқни сақлаш вазири A.Цойнинг сўзларига қараганда, Қозоғистонда COVID-19 билан боғлиқ вазият барқарорлашди. Унинг таъкидлашича, мамлакатда коронавирус чўққиси ортда қолиб, бугунги вазифа бутун қозоқ халқи, бутун соғлиқни сақлаш тизими учун жуда оғир кечган синовда эришилган позицияни сақлаб қолишдан иборат.\nПрезидент Қосим-Жомарт Тоқаев Соғлиқни сақлаш вазирлигини мамлакатда коронавирусдан ўлиш даражасини камайтиришга чақириб, бу кўрсаткич ҳали юқори даражада эканини таъкидлади. Шунингдек, давлат раҳбари ҳукуматга фуқаролар карантин қоидаларига риоя қилишини таъминлаш чораларини кучайтириш зарурлигини ҳам таъкидлади.\nҚирғизистонда ушбу касалликка чалинганларнинг умумий сони 37 129 га етди, 27 927 киши тузалди, 1420 нафар фуқаро вафот этди.\nТожикистонда касалланганларнинг умумий сони 7 495 ни ташкил этади, 6 276 киши тузалди, 61 киши вафот этди.\n«Bloomberg» агентлиги «Airfinity» таҳлилчиларининг маълумотларига таяниб, дунёнинг энг бой мамлакатлари 1,3 миллиард дозадан ортиқ коронавирусга қарши вакциналарни сотиб олиш бўйича келишув имзолагани ҳақида хабар қилмоқда.\nМаълумотларга кўра, улар орасида AҚШ, Буюк Британия, Япония ва Европа Иттифоқи мамлакатлари бор. Таҳлилчилар маълумотига қараганда, ушбу давлатлар яна 1,5 миллиард вакцина сотиб олиш ниятида. Мутахассислар фикрича, бундай «агрессив сотиб олиш» бу вакцинани харид қилишда охирги навбатда қолиб кетиши мумкин бўлган бошқа мамлакатлар учун хавф туғдирмоқда. Мақола муаллифлари дори дозалари бутун дунё аҳолиси учун етмаслиги мумкинлигидан хавотирланиб, унча бадавлат бўлмаган мамлакатлар учун 2009 йилдаги ҳолат — бир қатор давлатлар етказиб беришни монополлаштириши юз бериши мумкинлигини тахмин қилишяпти.\nВакцина ва дори ишлаб чиқиш бўйича чора-тадбирлар, тадқиқотлар.\n«New York Post» хабар беришича, «Neuro Rx» ва «Relief» компаниялари AҚШ озиқ-овқат ва дори-дармонларни назорат қилиш бошқармаси (FDA) респиратор дистресс синдроми, яъни COVID-19 келтириб чиқарадиган ўпканинг ўткир шикастланишини даволаш мақсадида RLF-100 (Aвиптадил) дори воситасини ўрганиш учун «Neuro Rx»га тезкор кўриб чиқиш мақомини берганлиги ҳақида маълум қилди.\nДастлабки клиник тадқиқотлар шуни кўрсатдики, ўта оғир аҳволдаги ва COVID-19 туфайли юзага келган нафас олиш етишмовчилиги билан оғриган беморлар қоннинг оксигенациялашиши анча яхшиланганини сезган ва бу турдаги алвеоляр епителиал ҳужайраларни SARS-CoV-2 вирусидан қутқарган ҳамда ўлим кўрсаткичларини сезиларли даражада камайтирган.\nТаъкидланишича, «Neuro Rx» тезкор кўриб чиқиш дастурига қўшилиши доирасида FDA компаниядан шифокорлар клиник тадқиқотларнинг жорий 2/3 босқичида иштирок этмаётган касалхоналарда даволанаётган беморлар учун RLF-100 ни сўрашлари учун шифокорлар кенг фойдаланиши мумкин бўлган оммабоп сиёсатни жорий қилишни талаб қилган.\nBBC News хабар беришича, Буюк Британияда ҳукумат касалликни 90 дақиқада аниқлаш имконини берадиган COVID-19 учун янги тестлардан фойдаланишни маъқуллади. Мамлакат соғлиқни сақлаш вазири М.Хэнкокнинг сўзларига кўра, тестларни қариялар уйлари, касалхоналар ва лабораторияларга кейинги ҳафтадан етказиш режалаштирилган. Вазир ушбу тестлар нафақат коронавирусни, балки гриппни ҳам аниқлаши мумкинлигини қўшимча қилди.\nИталиялик тадқиқотчилар одамлар коронавирусни уй ҳайвонларига юқтириши мумкин, деган тахминни тасдиқладилар. «Deutsche Welle» хабар беришича, олимлар Шимолий Италия, асосан Ломбардиядаги хўжаликларда 540 та ит ва 277 та мушукни ўрганиб чиқиш асосида шундай хулосага келишди. Бу ҳайвонлар вирус юқтирганлар билан ёки эпидемиядан энг кўп жабрланган ҳудудларда яшаган.\nИтларнинг 3,4 фоизида ва мушукларнинг 3,9 фоизида антитаначалар аниқланган. Шу билан бирга, одам вирусни мушук ёки итдан юқтириб олиши эҳтимоли номаълумлигича қолмоқда. Шу нуқтаи назардан, Фридрих Леффлер номидаги институт раҳбари Т. Меттенляйтер ит ва мушуклар бугунги кунгача COVID-19 тарқалишида ҳеч қандай рол ўйнамаганлигини, асосий омил эса одамдан одамга юқиш бўлиб қолаётганини маълум қилди.\nТAССнинг Россия саноат ва савдо вазирлиги раҳбари Д. Мантуровга таяниб хабар беришича, бугунги кунда мамлакатдаги 3 та фармацевтика компанияси коронавирусга қарши вакцина ишлаб чиқаришни ўзлаштира бошлади. Вазирнинг сўзларига кўра, бундай компанияларнинг сони аста-секин ошиб боради ва 2021 йилга келиб Россиянинг фармацевтика саноати ойига COVID-19 га қарши вакцинанинг бир неча миллион дозасини ишлаб чиқаради.\nCOVID-19 нинг салбий оқибатларини камайтириш ва карантиндан чиқиш чоралари.\nМекленбург-Олд Померания ёзги таътилдан сўнг янги ўқув йилини бошлайдиган Германиядаги биринчи федерал ҳудуд бўлади. «Tagesschau» хабар беришича, март ойи ўрталарида коронавирус пандемияси туфайли мактаблар ёпилгандан бери биринчи марта бу ердаги барча 152,7 минг ўқувчи ўқишни бошлайди.\nМекленбург-Олд Померания Таълим вазирлигининг маълумотига кўра, бошланғич мактаб ўқувчиларига ҳар куни 4 соат, ўрта мактабда эса 5 соат ўқиш кафолатланади. 13 минг ўқитувчидан 400 га яқини инфекция юқтириб олиш хавфи остидаги гуруҳда бўлганлиги туфайли ишга қайтолмайди. Шу сабабли, баъзи дарслар масофадан туриб давом эттирилади. Юқтириш хавфини камайтириш учун барча ўқувчиларни мактаб ичида бир-бири билан кесишмайдиган гуруҳларга бўлиш режалаштирилган. Ҳар бир гуруҳда масофани сақлаш қоидаларига риоя қилинади. Ўқувчилар мактаб автобусида ниқоб тақишлари талаб этилади.\nШунингдек, нашр ўқиш Шлезвиг-Гольштейндаги айрим оролларда ва Гамбургда, бир ҳафтадан кейин эса Берлин, Бранденбург, Шимолий Рейн-Вестфалия ва бутун Шлезвиг-Гольштейнда ҳам бошланишини хабар қилган.\nРоссияда Роспотребнадзор мактаблар учун коронавирусга қарши чора-тадбирларни юмшатади. Бу ҳақда идора баёнотига таяниб, “Россия газетаси” хабар берди. Ҳозирги пайтда таълим муассасалари олдида нафақат болаларга билим бериш, балки уларнинг соғлигини сақлаш вазифаси ҳам турибди. Маърифат вазири С. Кравцовнинг сўзларига кўра, таълим муссасаларида бинога кираётган кишиларнинг тана ҳарорати ўлчанади, биринчи 2 ҳафта давомида ҳар бир мактабда тиббиёт ходими бўлади, мутахассислар дезинфекция ишларини олиб боради.\nМатериал Ўзбекистон Республикаси Президенти


Макдоналдс ҳалол деб сотилган егулиги учун 700 минг доллар тўлашга рози бўлди - BBC Uzbek - Dunyo\nМакдоналдс ҳалол деб сотилган егулиги учун 700 минг доллар тўлашга рози бўлди\nСўнгги янгиланиш 22 январ 2013 - 17:49 GMT\nЕмакхонада ҳалол гўшт тугаб қолганида бошқа гўштдан фойдаланилгани айтилмоқда.\nАмерика Қўшма Штатларида истиқомат қиладиган мусулмон Макдоналдс ширкатига қарши бошлаган маҳкама ишида ютиб чиқди.\nБутун дунёда машҳур тез тамадди қилиш ресторанлари тармоғи ҳисобланган Макдоналдс АҚШнинг Детройт шаҳридаги мусулмон жамоаси аъзоларига 700 минг АҚШ доллари тўлайди.\nШиркатни ёлғон рекламада айблашди.\nБу рекламада маҳсулот шариат қоидаларига асосан тайёрлангани айтилган.\nМакдоналдсга қарши даъво аризасини 2011 йилнинг сентиябрида Мичиган штатининг Дирборн-Хайтс шаҳрида яшайдиган Аҳмад Аҳмад исмли мусулмон ёзган.\nАҳмад Аҳмаднинг айтишича, у Макдоналдс тамаддихонасидан ичига товуқ гўшти солинган гамбургер сотиб олган.\nБироқ товуқ гўшти ҳалол эмаслиги аён бўлган.\nАҳмад Аҳмад томонидан иш юритган ҳуқуқшунос Қосим Даҳлуллоҳнинг "Ассошиэйтед Пресс" ахборот агентлигига айтишича, ушбу иш март ойида якунланиши мўлжалланган бўлган, бироқ Макдоналдс ширкати билан унга қарши даъвони қўзғаган томон ушбу миқдордаги тўлов билан ярашишга эришганлар.\nЖаноб Даҳлуллоҳнинг айтишича, АҚШ ҳудудида жойлашган Макдоналдс ресторанларининг иккитасида ҳалол маҳсулотлар сотилиши йўлга қўйилган ва бу икки тамаддихона ҳам Дирборн-Хайтс шаҳрида жойлашган.\nҲаммаси бўлиб Детройт атрофида 150 минг атрофида мусулмон истиқомат қилади.\nМакдоналдс икки маҳсулоти учун товуқ гўштини ҳалол гўшт сертификатини расман қўлга киритган ширкатдан олиб турган.\nБироқ ҳуқуқшунос Қосим Даҳлуллоҳнинг аниқлашича, Диборндаги Макдоналдс бўлими ходимлари ҳалол товуқ гўшти тугаб қолгани учун ўзларида бор бошқа гўштни ишлатиб юборганлар.\nГўшт ҳалол эмаслигини Макдоналдс фаолиятига яқин ишончли манба тасдиқлаган.\nДаъво шартларига кўра, жарима тариқасида олинган пул Дирборн-Хайтсда ҳалол маҳсулотлар билан савдо қиладиган Макдоналдс ресторани очилганидан буён у ердан ҳалол егулик деб савдо қилган мижозларга тўланиши лозим бўлган.\nБироқ бу нарса имконсиз бўлмагани сабабидан, маблағнинг бир қисми даъвогар Аҳмад Аҳмадга, Детройтдаги тиббиёт клиникаси, АҚШ Араб миллий музейи ва адвокатлар орасида тақсимланади.\nМакдоналдс бундан кейин ҳалол маҳсулот билан савдо қилиш тартибини янада яхшиламоқчи, ходимларига ҳалол тушунчаси ва ҳалол маҳсулот тайёрлаш йўл-йўриқларини ўргатмоқчи экани ҳақида маълум қилган.\n'Ҳалол сомса ва манти - Россиянинг янги кўча таоми'\nМусулмонларнинг 'ҳалол уйлари' Голландияда янги можароларга сабаб бўлмоқда\nЎзбекистонда маҳсулотга 'ҳалол' тамғасини қўйиш тақиқланаяптими?


07:06 29 Март 2020\n11:42 26.04.2019 Ҳавола олиш\nЎзбекистон президенти 24-27 апрель кунлари ўзининг Хитойга ташрифи доирасида “Бир макон, бир йўл” иккинчи халқаро форумида иштирок этади. Ипак йўли мамлакатга қандай ёрдам беради? Sputnik Ўзбекистон мақоласида батафсил танишинг.\nТОШКЕНТ, 26 апр – Sputnik, Алексей Долгин. Ўзбекистон “Бир макон, бир йўл” лойиҳасини ривожлантиришни биринчилардан бўлиб қўллаб-қувватлаганлардан биридир. Хитойнинг технологиялари ва имкониятлари мамлакатга янги бозорларга чиқишга ҳамда миллий иқтисодиётини ривожлантириш учун инвестицияларни жалб қилишга ёрдам беради.\n2013 йил сентябрь ойида Хитой Халқ Республикаси раиси Си Цзиньпин “Ипак йўлининг иқтисодий камари” ва “XXI аср денгиз ипак йўли”ни қуриш ташаббусини илгари сурди. Бирлаштирилган лойиҳа “Бир йўл, бир макон” номини олди. Ушбу лойиҳа Хитойнинг ҳозирги ташқи иқтисодий ва ташқи сиёсий асосий йўналишларидан бири саналади.\nЛойиҳа мақсади мавжуд бўлган савдо йўлларини ривожлантириш ва янги савдо йўлларини ташкил этиш ҳамда Хитойни Марказий Осиё, Европа ва Африка мамлакатлари билан боғловчи транспорт ва иқтисодий йўлакларини ривожлантиришдан иборатдир. Иқтисоддан ташқари маиший ободонлаштириш, қашшоқликка қарши курашиш ва соғлиқни сақлаш тизимини мустаҳкамлаш бўйича юзлаб дастурларни амалга ошириш режалаштирилмоқда.\n“Бир макон, бир йўл” ташаббуси ғояси Хитойга тегишли бўлиши мумкин, бироқ унинг имкониятлари ва натижалари бутун дунёга фойда келтиради. Хитой ҳеч қандай кичик гиёсиёсий ҳисоблар қилмайди, ҳеч қандай ёпиқ фракциялар тузмайди, ўзини бошқалардан устун қўймайди ва ҳеч кимга ҳеч қандай битимни зўрлаб ўтказмайди”, - деди ХХР раҳбари.\n2017 йил май ойида Пекин шаҳрида “Бир макон, бир йўл” биринчи халқаро ҳамкорлик форуми муваффақиятли бўлиб ўтди. Тадбирда 140 тадан зиёд мамлакат ва 80 та халқаро ташкилотлар иштирок этди. Иккинчи форум бугун ўз фаолиятини бошлади ва 27 апрелга қадар давом этади.\nТадбир иштирокчилари иқтисодий ҳамкорликни янада кенгайтириш, узоқ муддатли ўсишнинг янги манбалари, “яшил” иқтисод ва инновацияларни ривожлантириш ҳамда инфратузилмали лойиҳаларни амалга оширишни муҳокама қилишади. Халқаро савдо ва инвестиция алоқаларини мустаҳкамлаш, янги транспорт ва логистика йўлаклари яратилишини рағбатлантириш бўйича амалга ошириладиган лойиҳалар хусусида сўз боради.\nЎтган сўнгги йилларда ташаббус халқаро бирлашмалар диққатини ўзига қаратди, унинг асосий ғоялари эса БМТ, “Катта йигирматалик”, Осиё-Тинч океани иқтисодий ҳамкорлиги ва бошқа минтақавий ташкилотларнинг ҳужжатларига киритилган. Бугунги кунга келиб ҳамкорлик тўғрисидаги битимни 125 та мамлакат ва 29 та халқаро ташкилотлар имзолаган.\nҲозирда Ўзбекистон ва ХХР турли лойиҳаларни амалга ошириш бўйича ҳамкорликни фаол йўлга қўйишмоқда. Ушбу форумда иштирок этиш мамлакатни инвесторлар кўз ўнгида жозибали қилиб қилиб кўрсатади. Инвесторларни жалб қилиш 2017—2021 йилларда Ўзбекистонни ривожлантиришнинг Ҳаракатлар стратегиясинининг устувор вазифаларидан бири сифатида белгиланган. “Бир макон, бир йўл” Ўзбекистонга тўғридан-тўғри инвестиция манбаларини диверсифакация қилиш ҳамда янги транспорт йўлаклари туфайли минтақа бозорларига чиқишини орттиришга имкон беради.\nТашаббус доирасида Хитой ва Ўзбекистон аллақачон Қозоғистон ва Қирғизистон билан халқаро автомобиль ташиш битимларини имзолашган. Ўтган йил февраль ойида Хитой-Қирғизистон-Ўзбекистон автомобиль йўли доимий равишда ишга туширилган.\nШу билан бир қаторда, худди шу қатнов йўли бўйлаб темир йўл қуриш ишлари жадал олиб борилмоқда. У ишга туширилиши билан Хитой ва Марказий Осиё мамлакатлари Форс кўрфазининг Эрон портларига чиқиш имконига эга бўлишади. Бундан ташқари, темир йўл йўлаклари “Бир макон, бир йўл” мамлакатларига юкларни транспорт воситасида ташиш харажатларини қисқартириш ва тежаб қолинган маблағларни иқтисодиётни модернизация қилиш ва ривожлантириш учун сарфлашга имкон беради.\nШунингдек, мамлакат раҳбарияти туристларни жалб қилишга умид қилмоқда. Қайта тикланаётган Буюк Ипак йўлида минг йиллик тарих ва маданиятга эга бўлган Самарқанд, Бухоро, Хива шаҳарлари жойлашган.\n“Ипак йўлининг иқтисодий камари”ни муваффақиятли қуриш учун ШҲТ мамлакатларининг геосиёсий ва геостратегик жойлашгани муҳим ўрин тутади, деб ҳисоблайди ташкилотнинг собиқ раҳбари Рашид Алимов.\nЭслатиб ўтамиз, Ўзбекистон ўзининг икки йирик савдо-иқтисодий шериклари Хитой ва Россия билан бирга ШҲТ аъзосидир.\nХХР “Макон ва йўл”ни ЕОИИ билан боғлашда ШҲТга муҳим роль ажратади. ЕОИИга Ўзбекистоннинг Россиядан ташқари Қозоғистон ва Қирғизистон каби шериклари аъзо бўлган. Қатор мутахассислар фикрига кўра, ИЙИК ва ЕОИИ боғланиши АҚШ ва унинг шерикларисиз “Евроосиё дунёси”ни ташкил этишга имкон беради.\n“Бу фойдали, муҳим ва истиқболли ташаббус деб ҳисоблаймиз. Шу билан бирга у бизнинг Евроосиё иқтисодий иттифоқини тузишдаги саъй-ҳаракатларимизга мос келади”, - деб ишонади Владимир Путин.\n“Бир макон, бир йўл”да Россиянинг иштирок этиши Ўзбекистонга шуниси билан фойдалики, у Хитойнинг иқтисодий устунлигини пасайтиришга имкон беради, Россиянинг ўзи учун эса Марказий Осиёдаги позицияларини сақлашга имкон беради. Умуман олганда, Россия фикрига кўра, лойиҳа доирасида инвестицияларни жалб қилиш ЕОИИ ривожланишига туртки бўлади ва ШҲТга аъзо мамлакатларнинг иқтисодиётини фаоллаштиради.


Ливан ракета зарбалари остида қолмоқда\n26 январ 2021, Тошкент вақти: 21:28\nИсроил-Ливан можаросига чек қўювчи резолюция лойиҳаси БМТда муҳокама қилинаëтган бир пайтда Ливан ракета зарбалари остида қолмоқда. Қарийб бир ойдан бери давом этаëтган бу уруш мингдан зиëд кишининг ëстиғини қуритди.\n8 август куни БМТ Хавфсизлик кенгашида можарони тўхтатиш борасидаги резолюция лойиҳаси муҳокама қилинади. 9 август куни лойиҳа борасидаги барча ихтилофлар бартараф қилиниши кутилмоқда.\nАйни вақтда Франция резолюция лойиҳасига ўзгартиш киритиш таклифини илгари сурмоқда. Маълумотларга кўра, расмий Париж араб давлатларининг Исроил қўшинларини Ливан ҳудудидан олиб чиқиш таклифи инобатга олиниши тарафдоридир.\nЛиван расмийлари Исроил қўшинлари чиқиб кетиши биланоқ чегара ҳудудига 15 минг ҳарбий ҳизматчини жойлаштиришга тайёр эканини билдирмоқда.\n“Бу борадаги қарор ҳукумат йиғилишида бир овоздан қабул қилинди. “Ҳизбаллоҳ” аъзоси бўлган икки вазир ҳам қарорни ëқлаб овоз берди.\nБизга шу нарса аниқки, Ливан армиясига ўз бурчини бажариш учун имкон бериш борасида мамлакатда илгари сира кўрилмаган даражадаги якдиллик ҳукмрон”, - деди Ливаннинг БМТдаги вакили Ториқ Митри.\nИсроил эса “Ҳизбаллоҳ”га қарши кураш янада кучайтирилишидан огоҳлантирмоқда.\nИсроил бош вазири Эҳуд Олмерт унинг назарида “Ҳизбаллоҳ” орқасида ким турганига яна бир бор ишора қилди.\n“Сиз биз “Ҳизбаллоҳ” жангарилари билан курашмоқдамиз, деб ўйлашингизни биламан. Аммо фактларга назар солайлик. Исроил давлатига Эрон ва Сурия қарши турибди. Улар Исроилга шимолдан зарба бериш учун “Ҳизбаллоҳ”дан фойдаланмоқда”, - деди Э.Олмерт.\nХалқаро ҳамжамият ва дипломатик доираларининг фаол ҳаракатларига қарамай, низолашаëтган томонларни муросага келтиришга уриниш ҳозирча барибир самара бермаётир.\n8 август куни Ливан жанубидаги Бинт-Жбайл шаҳарчаси яқинида Исроилнинг бир ҳарбийси ўлди, беш аскари ярадор бўлди.\n“Ҳизбаллоҳ” жангчилари бу ерга бостириб кирган Исроил ҳарбийларига қарата танкка қарши ракеталардан зарба берди. Бундан бир кун аввал айни шу ҳудудда уч яҳудий аскари ўлдирилган эди.\nАйни пайтда Исроил ишғоли Жанубий Ливандаги тинч аҳоли ҳаëтини жаҳаннамга айлантиргани борасида хавотирлар янада жиддийроқ янграмоқда.\nБМТ бош котиби Кофи Аннан Ливандаги Қана шаҳрининг бомбардимон қилиниши Исроил-Ливан тўқнашувида халқаро ҳуқуқ меъëрлари бузилаëтганига “яққол мисол” эканини таъкидлади.\n30 июль куни Қана шаҳрида Исроил бомбардимони натижасида камида 28 тинч аҳоли вакили ҳалок бўлган эди.\nКофи Аннан низолашаëтган томонларни қабул қилинган умуминсоний меъëрларга риоя қилишга чақирди.


Ўзбекистон U-19 терма жамоаси “Локомотив” ёшлари билан баҳс олиб борди / CHAMPIONAT.asia\nЎзбекистон U-19 терма жамоаси “Локомотив” ёшлари билан баҳс олиб борди\nТеглар : Ўзбекистон U-19 ЛокомотивТемур Кападзе\nТемур Кападзе бошчилигидаги Ўзбекистон ёшлар терма жамоаси Тошкентда йиғин ўтказаётгани ҳақида аввалроқ хабар берган эдик.\nБугун терма жамоамиз навбатдаги ўртоқлик ўйинида майдонга тушди. Бу гал “Локомотив” ёшлари билан куч синашилди. Қизиқарли тарзда кечган ўйинда 1:1 ҳисоби қайд этилди.\nЎзбекистон U-19 – “Локомотив” ёшлари 1:1\nЎзбекистон U-19 (Биринчи бўлим): Шукрон Йўлдошев, Яхёхон Маъруфхўжаев, Элнур Турғунов, Ойбек Жўраев, Достон Турсунов, Даврон Анваров, Фаррух Мухторов, Сардор Етовқўзиев, Бобуршох Собиров, Азизбек Зокиров, Русланбек Жиянов.\nИккинчи бўлим: Мўминмирзо Қодиров, Ибрагим Розиев, Бегзод Шамсиев, Хуршид Убайдуллаев, Жалол Содиқов, Ҳумоюн Шербўтаев, Даврон Анваров, Жавоҳир Ҳусанов, Муҳаммадқодир Раҳимберганов, Асаджон Азимжонов, Абдулазиз Абдусаломов.


“Олмалиқ” Белоруссия клубини мағлуб этди\n11 июль, 2017, 13:25\nКеча “Олмалиқ” жамоаси Белоруссия олий лигаси вакили "Нафтан" жамоасига қарши назорат ўйини ўтказди. Бу ҳақда клуб матбуот хизмати хабар бермоқда.\nМазкур баҳсда Виктор Кумиков машғулотларда иштирок этаётган барча футболчига имконият берди. Ўйин анча қизиқарли ва шиддатли тарзда ўтди. Ўйин давомида футболчилар рақибдан ҳар томонлама устунликка эришишди. Учрашувда илк голга "Олмалиқ"нинг янги вакили Зафар Полвонов муаллифлик қилди. У Камоллиддин Мурзоев томонидан ошириб берилган тўпни бош билан рақиб дарвозасига жойлади. Орадан кўп ўтмай Полвонов Абдуқаҳҳор Ҳожиакбаровга ҳисобни 2:0 кўринишга келтиришига кўмаклашди.\nИккинчи таймда жамоа аъзолари кўплаб голли вазиятлардан унумли фойдалана олишмади.


Синовларни босиқлик ва ҳамжиҳатлик билан енгган буюк халқ авлодларимиз - Фуқароларнинг ўзини ўзи бошқариш органлари фаолиятини мувофиқлаштириш бўйича Республика кенгаши\nСиновларни босиқлик ва ҳамжиҳатлик билан енгган буюк халқ авлодларимиз\nСурхондарё вилоятида ҳам мактабгача, умумий ўрта, ўрта-махсус ва олий таълим муассасалари фаолияти карантин туфайли вақтинча тўхтатилди.\nХалқимиз мамлакатимизда коронавирус тарқаб кетишининг олдини олиш ва пандемиядан асралишнинг зарур ҳимоя чоралари кўрилганини тўғри тушунган ҳолда ўзаро ҳамжиҳатлик ва аҳиллик каби фазилатларни намоён этиб, улуғ ниятда келажакка ишонч билан яшамоқда. Жумладан, воҳадаги барча ишлаб чиқариш корхоналари, тадбиркорлик субъектлари, ташкилот, идора, бозор, умумий овқатланиш ва савдо мажмуалари эмин-эркин ишламоқда. Қурилиш иншоотлари ва жамоат транспортида барча ишлар бир зайлда давом этаётир.\nБозор, дорихона ва бошқа савдо нуқталарида озиқ-овқат, дори-дармон ва бошқа маҳсулотларнинг нархлари кескин ошиб кетишининг олдини олиш бўйича вилоятда ташкил этилган ишчи гуруҳ фаолият олиб бормоқда.\nВилоятда аҳолининг ортиқча саросимага тушмаслиги, ваҳимага солувчи миш-мишлар тарқамаслигининг олдини олиш учун илк кунданоқ шифокорлар, маҳаллалар оқсоқоллари ва бошқа фаоллар жалб этилиб, жойларда тарғибот-ташвиқот ишлари йўлга қўйилди. Ун, ёғ, шакар ва бошқа кундалик эҳтиёж ҳамда ҳаётий зарурат баланд бўлган бошқа маҳсулотларнинг етарли захираси мавжудлиги тушунтирилди.\nБутун жаҳонни жиддий ташвишга солаётган вирусдан халқимизни беталафот олиб чиқишга қаратилган фавқулодда ҳолат одамларимизнинг баҳамжиҳат ва бир-бирига елкадош эканини намоён этмоқда. Мана, кеча бир гуруҳ йигитлар пойтахтдан қайтмоқчи бўлаётган хотин-қизлар ва талабаларни вилоятга бепул олиб келиш учун ўз ташаббуслари билан Тошкентга йўл олгани ҳақида хабар тарқалди. Ҳатто ижтимоий тармоқларда телефон рақамлари ҳам эълон қилинди. Яна бир киракаш йигит телеграмм каналлар орқали Термиздан Сирдарёга кетувчи талабалар бўлса, бепул манзилига етказиб қўйиш истагида эканини айтди. Бугун бу ташаббус бошқа вилоятлар томонидан ҳам қўллаб-қувватланаётганини эшитаяпмиз. Ангор туманидаги “Нигина” хусусий корхонаси ўзига тегишли дорихонада тиббий ниқобни ишлаб чиқарувчидан олган нархида устама қўймасдан сотиш ташаббуси билан чиқди. Тадбиркор бунинг учун кетган харажатни дорихона ҳисобидан қопламоқда.\nВилоят ҳокимлиги ва бошқа мутасаддилар бундай саховатпеша, қўли очиқ инсонлару, тадбиркорларни қўллаб-қувватлаб, сотаётган маҳсулотлари ва кўрсатаётган хизматлари нархини оширишни хаёл қилган “тадбиркор”ларни бу ҳаракатдан тийилишга чақирмоқда. Буларнинг барчаси халқимизга хос азалий юксак фазилатларимизнинг, бошга синов тушганда бир-бирини қўллаб-қувватлаб, тиргак бўлишдек эзгу ишнинг, қолаверса, кейинги йилларда ҳудудларда шаклланган таъсирчан жамоатчилик фикрининг амалдаги ифодасидир.\nВилоятдаги барча маҳаллаларда тинч, осуда ҳаёт давом этмоқда. Шукрлар бўлсинки, халқимиз аҳил ва меҳнаткаш. Тўкин турмушидан рози бўлиб, кўкламни яхши кайфият билан қарши олган томорқа ер эгалари шу кунларда баҳорги юмушларни қизғин олиб бормоқда. Хусусан, мавжуд 720 маҳалла фуқаролар йиғинида аҳолига 49,9 минг гектар ер майдони томорқа учун ажратиб берилган. Эртанги кунга ишонч билан яшаётган томорқа ер эгалари 26,5 минг гектар ерга эртаги, 19,3 минг гектарга ўртаки экинлар экмоқда. 22,5 минг гектар майдонда жорий йил ҳосили учун тўқсонбости экинлари етиштириш режалаштирилган. Ҳадемай, аҳоли томорқасида парваришланаётган зироатлар пишиб, етилади. Томорқалардан 345,9 минг тонна сабзавот, 60 минг тонна полиз, 105,8 минг тонна картошка, 3,8 минг тонна дуккакли 1,1 минг тонна мойли, 34.9 минг тонна бошқа озиқ-овқат маҳсулотлари йиғиб олинади. Ўтган йили вилоятдаги 242 маҳаллада табиий иқлими ва ер шароитидан келиб чиқиб, “Бир маҳалла – бир маҳсулот” тамойили асосида сабзавот, картошка парваришлаш, кўчат етиштириш, иссиқхона қуриш жорий этилган эди. Бу тажриба ўз самарасини берди. Бу йил яна 291 маҳаллада шу тизим қўлланилмоқда.\nНаврўз умумхалқ байрами муносабати билан Термиз шаҳри ва барча туман марказларида ярмарка савдолари ташкил этилиб, 30 га яқин турдаги озиқ-овқат маҳсулотларининг арзонлаштирилган савдоси йўлга қўйилмоқда. Шунингдек, байрам кунлари воҳа аҳолиси эҳтиёжидан ортиқ гўшт маҳсулотлари билан пойтахтимиздаги "Миробод деҳқон бозори"ни узлуксиз таъминлаб туриш чоралари кўрилмоқда.\nМавриди келганда шуни айтиш керакки, воҳада озиқ-овқат ва бошқа кундалик эҳтиёж маҳсулотлари билан боғлиқ муаммоларга дуч келинмайди. Буни халқимиз ҳам теран англаб турибди. Бозорларда нарх-наво барқарор бўлиб, турнақатор навбатлар йўқ. Дўконларда расталар турли эҳтиёж моллари билан тўла. Ҳар ким эҳтиёжига яраша маҳсулот харид қилаётганини кузатиш мумкин.\nҲа, биз асрлар давомида барча қийинчиликларни босиқлик ва ҳамжиҳатлик билан ортиқча саросималарсиз енгиб ўтган аҳил, улуғ халқ авлодларимиз. Бугун дунё ҳамжамиятини ўзига хос синовдан ўтказаётган коронавирус пандемиясини ортиқча хавотир ва саросималарсиз енгиб ўтишга ақлимиз ҳам, қурбимиз ҳам етади. Жойларда вирус тарқалишининг олдини олиш ва ҳар бир оиланинг осуда, тўкин турмушини таъминлашда маҳалла институти фаол иштирок этаётгани аҳамиятлидир.\nСурхондарё вилояти ҳокими ўринбосари\nмаҳалла ва оилани қўллаб-қувватлаш бошқармаси бошлиғи\nАвтор: кўрсатилмаган / Манба: ЎзА / Кўришлар: 23


Интернет блоггерларидан бири Санжар Саид яна бир долзарб мавзуни кўтарди. У мухолифатчилар ва террорчиларнинг интернет орқали олиб бораётган ҳужумларини аниқ тушунтириб, одамларни огоҳликка чақирмоқда.\n«Саҳиҳ ҳадислар, Қуръони карим, диний савол-жавоблар, турли маърифий мақолалар эълон қилинаётган саҳифа, гуруҳ, телеграм каналлари, сохта профиллар кўпайгандан кўпайган. Улар одамларни жалб қилиш, кўпроқ аъзоларни тўплаш мақсадида аввал ишончли, қизиқарли маълумотлардан “хўрак” тайёрлайди, мақсадга эришиб, одамлар ишончи ва меҳрини қозониб бўлгандан кейин эса асл мақсадга кўчиб, иғво, фисқу фасод тарқатиш, Ўзбекистонда сиёсий, ижтимоий беқарорликни келтириб чиқарадиган маълумотларни эълон қилишни бошлайди.\nЯқиндагина телеграмдаги “Энг кизикарли ТВ” канали “Миллион концерти 2016” деган видеода Ўзбекистонда тақиқланган диний маърузани эълон қилди. Уни қанча одам кўргани, кимга қандай таъсир қилгани Худога аён. Сохта салафийлар, диний уламолар номидан бузғунчи ахборотлар тарқатилаётган бу каби ҳолатлар, бундай мисолларни кўп келтириш, узоқ санаш мумкин.\nШундай экан, интернетда кимлар билан дўст тутинаётганимиз, қандай манбаларга мурожаат этаётганимиз, қайси саҳифаларга “лайк”, “класс” босиб, телеграмдаги қайси каналларга қўшилаётганимизга эътибор қилайлик. Интернет орқали бирор диний ёки сиёсий маълумот қидирсак, “.uz” доменига мурожаат қилсак етарли. Диний саволлар бўйича масжид имомлари, Ўзбекистондаги диний ташкилотларга мурожаат этайлик, ҳозир деярли ҳамма кўзга кўринган масжиднинг ўз сайти, фейсбук, телеграм ёки бошқа ижтимоий тармоқларда саҳифалари, жуда кўп диний уламоларнинг профиллари бор.\nБИЛИБ ҚЎЙИНГ БУ ЖИНОЯТ\nТўғри, интернетда кимнингдир профилини текшириб, кимлар билан нималар ёзишаётганини назорат қилишга техник ёки жисмоний жиҳатдан имкон бўлмаслиги мумкин, аммо бирор жойда телефонингиздан тақиқланган маъруза ёки сиёсий материал, ёзишмалар топилиб қолса борми, оқибати жуда ёқимсиз тугаши мумкин. Чунки улардан фойдаланиш, олиб юриш ва тарқатиш Ўзбекистонда жиноят ҳисобланади. Билиб-билмасдан йўл қўйган хатомиз эса фақатгина ўзимиз эмас, оиламиз, яқинларимиз, реал ва виртуал ҳаётдаги дўсту яқинларимизга ҳам таъсир қилиши мумкин.\nЧетдан туриб талвасага тушаётганларга эса эътибор берманг. Улар билан шуғулланадиганлар бор, биз эса шунчаки диққат қаратмасдан, “игнор” қилсак кифоя, шунинг ўзи улар учун катта жазо.»\nТеглар: турли қўшилаётганимизга имомлари Улар Сохта бошқа\n17:06 Юз терисини оқартириш усуллари


Пири йўқнинг дини йўқми?…. — XOJA BUXORIY O'RTA MAXSUS BILIM YURTI\nПири йўқнинг дини йўқми?….\nБаъзан бу дунёдан воз кечиб, узлатни ихтиёр қилиб, асосий ишларни унутиб қўяётганларни эшитиб қоламиз. Маълумки илм олиш нафл ибодатдан афзал деган иборани замирида улкан маъно бор. Илм ўрганиш, ўзгаларга ўргатиш, фарзанд тарбиялаш, чиройли оила барфо этиб, доимо яхшилик йўлида йўриш, яхши фикр юритиш, рост сўзлаш, гўзал амаллар қилиш билан инсонийлик мартабасини ошириш мумкин. Бироқ суфийлик роҳиблик эмас. Роҳибликдан жиддий фарқи бор, роҳиблик дегани тарки дунёчилик дегани, бу ислом динига жуда ҳам ёт ғояа бўлиб, оят ва ҳадис мутлақо рад қилади.\nЛекин сохта тариқатчиларнинг эътиқоди насронийларникига жуда ўхшайди. Масалан насронийлар ўзларини гуноҳини худодан сўрамай попдан сўрайди ёки унга илтимос қилади дуо қилишини ўртада туруб беришини. Сохта тариқатчилар ҳам пирларини ўртага қўйиб ундан илтимос қилади, дуо қилишини, қазо намозларини ўқимасликларини, қазо бўлган рўзаларини тутмасалар пир худодан сўраб беришини, қиёмат куни пир узини эмас муридларни гуноҳини худодан сураб шафоат қилишлигини сўрайдилар. Мана шу жиҳатларда насронийларга жуда ўхшайдилар.\nУларнинг фикрича, ҳар бир мусулмон кишининг пири бўлиши жоиз эмиш. Пир эса маънавий раҳнамо бўлиб, унинг ҳар бир сўзи мурид учун вожибдир.\nҲатто бундай тариқат пешволари тамонидан пири йўқнинг дини йўқ деган сохта гаплар тарқатилмоқдаки, бу уларнинг ғаразли ниятлари йўлида ҳар қандай чиркин ҳатти – ҳаракатдан тоймаслигини тасдиқлайди. Хуллас пирларнинг мақсади мўъмин – мусулмонларга раҳбарлик қилиш.\nСохта тариқатчиларнинг даъволари\n1.Пирга қўл бериш вожиб, пири йўқнинг пири шайтон.\n2.Пирга қўл берган кишининг қазо намозлари соқит бўлади.\n3.Қазо намозларининг соқит бўлишлиги.\n4.Пухта илм олишлик шарт эмас илм шайтонда ҳам бўлган.\n5.Фарзанларини мактабга ўқишга қўймаслик.\n6.Пирни суҳбатидан баҳраманд бўлиш учун ҳамма ишни йиғиштириш.\n7.Ясама тиш қўйган имомни орқасидан намоз ўқиш мумкин эмас.\n8.Намоздан кейин қуръон тиловати макруҳ.\n9.Қўлни ювгандан кейин артишлик мумкин эмас.\n10.Чап қўл билан синдирилган нонни емаслик.\n11.Жамоат тадбирларида иштирок этмаслик.\n12.Пирга қўл бермаганнинг намозлари қабул қилинмайди.\n13.Пир таҳорат қилган сув муқаддас саналишлиги.\n14.Пирнинг исмини айтиш мумкин эмас ( Ҳазрат) деб мурожат қилиш.\n15.Пирнинг уйи томон оёқ узатиш ёки таҳорат қилиш мумкин эмас.\n16.Пирга қўл бериб инобат қилиб қўл бериш фарзи айн деб, қўл бермаганлар кофирлар деб эътиқод қилишликлари.\n17.Таҳажжуд намозини фарз деб ният қилишлик.\n18.Кун чиқаётганда, қиём пайтида ва кун ботаётган пайтида (асрдан бошқа) намоз ўқиш макруҳ бўлишига қарамасдан, жоиз деб фатво беришликлари.\n19.Аллоҳни шу дунёни ўзида кўриш мумкин деб эътиқод қилишликлари.\n20.Ёқали кўйлак ёки кастюм кийган киши кофир деб эътиқод қилишликлари.\nПайғамбаримиз (с.а.в) муборак ҳадисларидан бирида шундай дейдилар; Умматимнинг энг яхшиси охират иши деб дунё ишини дунё иши деб охират ишини қолдирмайдиганларидур. дедилар.\nҲадид сурасининг 27- оятидароҳиблик яъни тарки дунёчилик йўқ эканлигини хабарини роббим зикр қилиб бизга таълимини бериб қўйибди.\nورهبانيةُ ابتدعوها ما كتبناها عليهم الا ابتغاء رضوان الله فما رعوها حق رعايتها فئاتينا الذين ءامنوا منهم اجرهم و كثير منهم فاسقون\nРоҳибликни ўзлари чиқариб олдилар.Биз буни уларга фарз қилмаган эдик, фақат узлари Аллоҳнинг розилигини тилаб қилдилар, лекин ҳақиқий риоясини қила олмадилар. Бас, улардан иймон келтирганларига ажрларини бердик, лекин уларнинг кўпи фосиқдурлар. ( ҳадид 27 ояти)\nПайғамбаримиз (с.а.в) ҳадиси шарифларидан бирида шундай марҳамат қилдилар ва бизга таълимот бердилар :\nلا رهبانية في الاسلام\nИсломда роҳиблик ( тарки дунёчилик) йўқ.\nА. Бозоров, Тафсир фани ўқитувчиси\nPrevious Яхшилик қилган яхшилик кўради\nNext “Бу Амин, бу Муҳаммад! Биз унинг ҳукмига розимиз!”


“Қалам қиличдан кучлироқ” ибораси ҳақида сўз - BBC O'zbek\n“Қалам қиличдан кучлироқ” ибораси ҳақида сўз\nImage caption Қалам кучлироқми, қурол?\nЖаҳон ахборот воситаларида ‘Charlie Hebdo' ҳажвий журнал таҳририятига уюштирилган ҳужумга жавобан пайдо бўлган карикатураларда қалам қурол билан таққосланади. Айримларида ёзувчи ва журналистлар жангчиларга ўхшатилади.Қўлларида қурол ўрнига қалам кўтариб турадилар.Кейинги кунлар “қалам қиличдан кучли” деган ибора тез-тез такрорланди. Бироқ, бу иборанинг асли келиб чиқиши қандай?Инглиз адабиётида "The pen is mightier than the sword" , “қалам қиличдан кўра кучлироқ” иборасини инглиз адиби ва драматурги Edward Bulwer-Lytton 1839 йили, “Кардинал Ришелье” номли тарихий асарида биринчи марта ишлатган.\nАсарда Франса қироли Людовик XIII нинг Бош вазири Ришелье уни ўлдириш учун фитна ҳақида эшитгани тасвирланади.\nБироқ, у олий руҳоний шахс бўлгани учун Ришелье ўз душманларига қарши қурол ишлатишга журъат қилмайди.\nУнинг хизматкорларидан Франсуа исмли ёш йигит “ Тақсир, сизнинг амрингизда бошқа қурол ҳам мавжуд”, дейди.\nРишелье рози бўлади: “Дарвоқеъ, қалам қиличдан кучлироқ!...Қилични тортиб олсангиз ҳам давлатни барибир қалам билан қутқариш мумкин!”\nУшбу ибора дарҳол дунё бўйлаб тарқалади ва Оксфорд атамалари луғати мудири Susan Ratcliffe нинг айтишича, “1840 йилларга бориб, бу сўзлар астойдил фойдаланиладиган машҳур иборага айланиб қолади”.\nБугунги кунда мазкур ибора кўп тилларда ишлатилади, айниқса инглиз тилидан қилинган таржималарда. Француз тилида эса ибора мана бундай:"La plume est plus forte que l'epee."\nImage caption Қалам кўтарган "жангари"\nCambridge Dictionaries вебсаҳифасига кўра, ушбу ибора шуни таъкидлайдики: “куч ёки зўравонликдан кўра, фикрлаш ва ёзиш қобилияти инсонларга ва ходисаларга кўпроқ таъсир қилади”.\nБироқ, инглиз драматурги Bulwer-Lytton бундай фикрни изҳор этганлардан биринчи шахс бўлгани йўқ. Susan Ratcliffe ўтмишдан икки мисол келтиради.\nЎн еттинчи асрнинг бошида Robert Burton, “Оғриқли ғамгин ҳолатнинг анатомияси” асарида қандай қилиб аччиқ хазил ва сатира изтиробга олиб келиши мумкинлигини таърифлаб, “ Сўз зарбаси қилич зарбасидан кўра кескирроқ бўлиши мумкин” дея маслаҳат беради. Демак, бу ибора ҳаттоки ўша кунларда “эски гап”лардан бўлган.\nБунга ўхшаш ибора, Susan Ratcliffe нинг тадқиқотларига кўра, 1582 йили George Whetstone қаламига мансуб “Фуқаролар нутқларининг Ҳептамерони” асарида ҳам пайдо бўлади. “Қалам найзанинг санчилишидан кўра ўта аламлироқдир”, деб ёзган у.\nУзоқ ўтмишга боқсак, айтишларича, эрамиздан аввалги 406 йилда ижод қилган юнон шоири Еврипид “Тил пичоқдан қудратлироқ”, деб ёзган экан.\nБироқ, профессор D'Angourга кўра, қадимги Римда яшаган шоир Виргилий сўз қудратига унча ҳам ишонмаган. Виргилий ўз асарларида “Уруш қуроллари наздида менинг шеърларим ҳудди бургутлар олдидаги ожиз каптарларга ўхшайди”, деб ёзган.\nD'Angour нинг давом эттиришича, қадимги замонларда ёзилган сўз ҳаттоки, одамларни қонли воқеалардан омон қолдирган...\nНаполеон Бонапарт ҳам сўзни қурол билан таққослаган. “Тўртта душманона рўзнома 1000 тўпдан кўра кўпроқ ваҳимага солади” деб айтган эмиш у.\nБироқ, ҳақиқатдан ҳам Наполеон бундай деганми йўқми –бу савол остида ва Оксфорд университетининг профессори Michael Broers нинг айтишича, бу каби ҳис-туйғулар Наполеоннинг дунёқарашларига тўғри келиши мумкин эди.\n"У матбуотни ҳам ҳурмат қиларди ва ҳам ундан қўрқарди. У бутун умр бўйи адабиёт ва матбуот қудратини яхши тушунган,” деб айтади Broers.\nImage caption "1000 тўпдан кўра тўртта душманона газета кучлироқ" эканини тушунган император Бонапарт\nНаполеон иқтидорга келганида, Францияда ўнлаб рўзномалар чоп этилган, бироқ у кўпларини тақиқлаб қўйиб, фақат бир нечтасига нашр этилиш рухсатини берган.\nЛекин, Бонапарт унинг қўлида бўлган қаламнинг аҳамияти ва у қурол сифатида ишлатилиши мумкинлигини яхши англаб олганди. “У унинг устидан ғалаба қозонган душманларини у ўз хотираларида камситиб қўрсатишини яхши билган”, деб айтади профессор Michael Broers.\nБошқа маданиятларда бунга ўхшаш иборалар ҳам мавжуд. Хусусан, мусулмон дунёсида олимнинг қаламидан томган сиёҳ томчиси шаҳидларнинг қонидан муқаддасроқ деган ҳикмат азалдан маълум.\nҲиндистонда ўрта асрларда Бобурийлар сулоласидан ҳукмдор Акбаршоҳнинг вазири ва ҳаттоти Абул Фазл ибн Муборак бир амалдор ҳақида қисса ёзган.\nКатта бир ҳудудга ҳоким этиб тайинланган бу амалдор “ қаламдан шамширгача кўтарилди,ва шамширдан қаламгача тажриба ортирган яъни, иккала уруш ва тинчлик усталари бўлган амалдорлар қаторига қўшилди”, деб ёзган Абул Фазл.\nУнинг сўз ўткирлиги афсонага айланди.\nСайид Муҳаммад Латиф 1896 йили “Агра тарихи” асарида бундай сатрларни қолдирган: “ 1598 йили халок бўлган Бухоро амири Абдуллоҳ хон Акбарнинг шамширидан кўра кўпроқ Абул Фазлнинг қаламидан қўрққан”.\nШу кунларда чоп этилган жавобий карикатуралардан қалам қандай бўлмасин қуролни албатта енгади деган маъно келиб чиқади.\nБитта синган қаламдан иккита қалам ясаш мумкин ва бир қуролни юзлаб қалам қуршовга олгани тасвирланади. Қаламни қўлларида ушлаб турган намойишчилар эса айнан бу каби ғояларни қўллаб -қувватлашларини намоён этишмоқчи бўлганлар...


ЎзА - Марғилонда “Буюк ипак йўли” халқаро фольклор мусиқа фестивали бошланди\nБугун Марғилон шаҳридаги Эркин Воҳидов номидаги ижодкорлар боғида халқ оғзаки ижоди намуналарини тараннум этувчи фольклор байрамининг очилиш маросими бўлиб ўтди.\nФестивалда Италия, Германия, Франция, Канада, Жанубий Корея, Малайзия, Россия, Ҳиндистон, Туркия, Тожикистон, Қозоғистон, Туркманистон, Қирғизистон, Япония, Эрон, Польша, Мўғулистон, Дания каби 20 га яқин давлат ҳамда юртимизнинг барча ҳудудларидан келган санъат усталари, фольклор жамоалари, бадиий ансамбллар иштирок этмоқда.\nБиринчи маротаба ўтказилаётган фестиваль 3 кун давомида мамлакатимизда номоддий маданий меросни асраб-авайлаш, хусусан, фольклор санъатини ривожлантириш ва кенг тарғиб қилишга муносиб ҳисса қўшиши, шубҳасиз.\nДавлатимиз раҳбари таъкидлаганидек, инсоният яратган бебаҳо маданият дурдоналари, энг аввало, ҳар қайси миллатнинг фольклор санъатида мужассам топгани ҳаммамизга яхши маълум. Турли халқларнинг миллий ўзлигини, уларнинг тили ва ҳаёт тарзини, анъана ва урф-одатларини ифода этадиган бахшичилик санъати умумбашарий маданиятнинг узвий қисми сифатида барчамиз учун қадрлидир.\nБугунги кунда Фарғона вилоятида 5 та – Марғилон шаҳрида “Чодир жамол”, Қўқон шаҳрида “Қўқон ёр-ёри”, Қўштепа туманида “Кабутар”, Сўх туманида “Сўх чашмаси”, Фурқат туманида “Шодлик” ва Қувасой шаҳрида “Қўш чинор” фольклор-этнографик ансамбллари, шунинг¬дек, 41 та ҳаваскор фольклор гуруҳи фаолият кўрсатмоқда. Ҳар бир гуруҳнинг бир-бирига ўхшамаган, ўзига хос репертуари мавжуд. Уларнинг мусиқий ижрочилигида ялла, лапар, айтишув, ўлан, ёр-ёр, аллалар алоҳида ўринга эга.\n– Қайси тилда жарангламасин, фольклор барибир фольклорда. Беихтиёр рақсга чорлайди, қўшиққа жўр бўлгинг келади, – дейди “Сўх чашмаси” фольклор этнографик ансамбли бадиий раҳбари Абдуваққос Юсупов. – Ансамблимиз ўзининг ширу шакар қўшиқлари, яъни ўзбекча-тожикча лапарлари, ашулалари билан тадбирга файз бағишлаш учун келди. Бундай нуфузли анжуманда биринчи бор қатнашишимиз эмас. 2018 йилда “Бойсун баҳори” фольклор байрамида совриндор бўлган эдик. Бу каби тантаналар ижодий жамоалар учун ўзига хос қўллаб-қувватлашдир.\nМаълумки, халқ оғзаки ижоди намуналарини кенг тарғиб этиш ва оммалаштиришда халқ дасталарининг ўрни ва ҳиссаси катта эканлигини алоҳида таъкидлаб ўтиш жоиз. Айнан шу каби истеъдодларимизнинг изланиш ва интилишлари туфайли ушбу санъат тури бутун дунёда шуҳрат топиб, қадри абад қадрият сифатида авлоддан авлодга ўтиб келмоқда.\nАйни жараёнда кейинги йилларда юртимизда халқимиз маънавий меросини ўрганиш, эзгу анъана ва қадриятларимизни асраб-авайлаш, ёш авлод маънавиятини юксалтиришда боқий меросимиз бўлган фольклор жамоаларидан кенг фойдаланиш, халқимизнинг номоддий маданий мероси бўлган фольклор асарларини тўплаш ва кенг тарғиб этишга катта эътибор қаратилмоқда. Зотан, ўзининг мазмуни, тарбиявий аҳамияти ва умрбоқийлиги билан ажралиб турувчи фольклор санъати халқимизнинг турмуш тарзи, дунёқараши, руҳий эстетик олами, ички кечинмалари, орзу-мақсадларини содда ва юксак бадиий ифода эта олган азалий қадриятдир.\nШу маънода, бугун Марғилон шаҳрида тантанали равишда очилган халқаро фестиваль халқимизга хос самимий меҳмондўстлик анъаналарини кенг тарғиб этиб, унда иштирок этаётган ҳар бир иштирокчи қалбида бир умр унутилмас таассуротлар қолдиради. Энг асосийси, фестивалнинг умуминсоний эзгу ғоялари бутун дунёда акс-садо бериб, у тинчлик ва дўстлик, асл санъатни тарғиб этувчи тантана сифатида нишонланади.\nМарғилонда бу каби нуфузли анжуман илк маротаба ўтказилаётгани йўқ. Кўҳна ва навқирон шаҳар кейинги йилларда мунтазам равишда ўтказиб келинаётган халқаро “Атлас байрами”га ҳам мезбонлик қилиб келмоқда. Бу фестиваль миллий ҳунармандчилигимизни кенг тарғиб этувчи ўзига хос маҳорат майдонига айланган бўлса, ҳар икки йилда бир маротаба ўтказилиши режалаштирилаётган мазкур фольклор фестивали эса санъатга ошуфта дилларни бирлаштиришга катта ҳисса қўшади.\nМ.СУЛАЙМОНОВ, Муқимжон ҚОДИРОВ олган суратлар, ЎзА


Худога маъқул қурбонлик – эзилган руҳ\nМен қаттиқ чарсиллаган товуш билан қичқирган овозни эшитдим.\nОшхона томон отилиб, нима бўлганини кўрмоқчи эдим.\nОнам газ плита олдида хўрсиниб, йиғлар эдилар.\nОтам эса музлаткич олдида ҳанг–манг дея олмай турар эдилар. Отамнинг юзи билинар–билинмас қизарган, кўзлари жавдираб турарди.\nМен отамнинг кўзи қаерга тикилганини кўрмоқчи бўлиб, ерга қарадим. Ерда оиламиз ёдгорлиги бўлган қимматбаҳо идиш чилпарчин бўлиб ётарди.\nИдиш мингта бўлакка бўлиниб кетган эди.\nБу мафтункор идиш феруза ранг шишадан қилинган бўлиб, антиқа қопқоқчаси бор эди.\nУ классик шаклда ясалган бўлиб, мумтоз санъат асари эди.\nБу идиш бир неча йиллар давомида оиламиз ёдгорлиги эди.\nБиз ундан фақат муҳим ўтиришларда фойдаланардик.\nЎша куни уйимизга нозик меҳмонлар келишлари керак эди, шунинг учун онам отамдан шкафдан идишни олиб беришини сўрадилар.\nБироқ идишнинг куни битган экан.\nЎша идиш синганига ҳеч кимнинг ишонгиси келмасди.\nҲаммамиз чил–чил синган идишнинг ердаги қолдиқларига қараб турардик.\nИдиш синса яхши эмас.\nБор будимиз барбод бўлса яхши эмас.\nБорди–ю машинамиз бузилса йўлда қолиб кетамиз.\nМикроволновкамиз бузилса овқатимизни исита олмаймиз.\nТелефонимиз бузилса дунёдан бехабар қолиб кетамиз.\nЕр юзидаги бу ҳаёт бизга бирон нарсанинг синиши ёки бузилиши ёмон эканини ўргатади.\nМуқаддас Китобда эса аксинча ёзилган.\nБугунги дарсимизни бошлашимиздан олдин, келинглар, Раббимиздан мадад сўрайлик.\nБизга Ўзинг ёрдам бергин, Каломни ўрганиш вақтимиз мазмунли ўтсин. Сенсиз биз бунинг уддасидан чиқа олмаймиз.\nҚалбларимизни очгин, сабоқ олайлик.\nЭътиборимизни чалғитадиган ҳамма нарсани олиб ташлагин.\nИсо Масиҳ номи билан ибодат қиламиз.\nСенга маъқул қурбонлигим эзилган руҳдир,\nЭзилган, тавба қилган юракни\nСен рад этмайсан, эй Худо.\nИбронийчадаги асл нусхадан сўзма–сўз таржима:\nСенга маъқул қурбонлигим синган руҳдир,…\nОятда нима ёзилган?\nНаҳотки эзилган, синган руҳ Худога маъқул келса?\nБунга ишонгим келмайди.\nБиз ёмон кўрган сўзни, наҳотки Худо қадрласа?\nҚандай қилиб эзилган руҳ Худога маъқул келиши мумкин?\nМуқаддас Китобдаги бу сўзнинг маъносини қанча чуқур англаб олсангиз масиҳийча ҳаётни, ўзингизни ва Худони шунчалик яхши тушунадиган бўласиз.\nАфсуски, буни айтиш ва эшитиш қанчалар қийин бўлмасин, аммо эзилиш ва синиш масиҳийча ҳаётнинг ажралмас бир қисмидир.\n“Биз ҳар биримиз ҳаётимизда турлича эзиламиз, баъзан бу енгил тарзда ўтади, баъзан ниҳоятда оғир кечади.”\nШу сабабдан бундай вазиятларда ўзимизни қандай тутишимиз кераклигини ўрганишимиз керак.\nМуқаддас Китобда эзилган, қалби чилпарчин бўлган одамларнинг мисоллари жуда кўп.\nШунинг учун, келинглар Янги Аҳддан биз учун яхши мисол бўладиган одамни танлайлик.\nҲаворийлар китобининг 7–бобида Стефан исмли ёш масиҳий йигит ҳақида сўз юритилган. Афсуски, унинг тингловчилари масиҳийликдан нафратланганлар, улар Стефаннинг гапларини эшитиб, ғазабга минганлар ва уни ўлдиришга қарор қилганлар.\nУлар Стефанни шаҳар ташқарисига олиб чиқдилар ва тошбўрон қилдилар. Унга қарши гувоҳлик берганлар эса чопонларини Шоул деган йигитнинг оёқлари остига қўйдилар.\nҚотилларнинг кийимларини қўриқлаган Шоул қотиллар билан ҳамтовоқ бўлган бўлиши мумкин ёки бундан ҳам баттарроғи, қотиллик қилишга уларни гижгижлаган бўлиши мумкин.\nШоул эса жамоатни йўқ қилиш пайига тушган эди. У уйма–уй юриб, эркагу аёл имонлиларни судраб олиб чиқар, уларни қамоқхонага ташлар эди.\nБу оятда Шоул менинг назаримда олов пуркаган махлуққа ўхшайди, у масиҳийларни ямламай ютмоқчи бўлади.\nШоул Масиҳнинг издошларидан шу қадар нафратланар эдики, босар–тусарини билмай қолган эди.\nВазият тобора ёмонлашиб борди:\nШу орада Шоул Раббимиз Исонинг шогирдларига қарши қаттиқ ўлим хавфини солиб юрарди. У олий руҳонийнинг ҳузурига бориб, 2 Дамашқдаги синагогаларга хат ёзиб беришини сўради. У ерда эркак бўладими ёки аёлми — Исонинг йўлидан юрувчиларни топиб олса, уларни боғлаб Қуддусга олиб келишга ижозат сўраган эди.\nШоул Қуддусдаги имонлиларни қувғин қилиш билан кифояланиб қолмади, у шимолга, ҳозирги Сурия ҳудудидаги Дамашқ шаҳрига ҳам бориб, у ердаги имонлиларни ҳам тутиб келмоқчи бўлди.\nҲаворийлар 9:3-4,9 Шоул Дамашққа яқинлашиб қолганда, бирдан осмондан тушган бир нур унинг ён–атрофини ёритиб юборди. 4 Шоул ерга йиқилиб, шундай бир овозни эшитди:\n— Шоул, Шоул! Нега Мени қувғин қиляпсан?\n9 Уч кунгача Шоулнинг кўзи кўрмади, шу кунлар давомида у на еди, на ичди.\nШу тариқа Худо Шоулни синдирди.\nРуҳан синишнинг айрим тафсилотларига эътибор берайлик:\nШоул “синишни” бошлаганида имонсиз эди. Бироқ “синиш” натижасида у Масиҳнинг издошига айланди. Кейинчалик Шоул Павлус исми билан аталадиган бўлди. Демак, шундай хулосага келамиз: имонсизлар ҳам, имонлилар ҳам “синишлари” мумкин.\nШоул Худодан: “Мени синдир”, деб сўрамади.\nДемак, бу Худонинг ташаббуси билан юз берди. Худо олдиндан бу ҳақда Шоулни огоҳлантирмади.\nСиниш жараёнида биринчи бўлиб бизнинг эски табиатимиз зарба ейди.\nСиниш натижасида Шоул гуноҳ йўлидаги жадал ҳаракатини бирдан тўхтатди. У олдинлар тинмай имонлилар бошига қувғинлар солган бўлса, бирданига камтар бўлиб қолди.\nУнинг кўзи кўрмай қолди.\nУ бировнинг ёрдамига муҳтож бўлиб қолди.\nШоулнинг бошига тушган қаттиқ зарбанинг товуши, ошхонамизда чилпарчин бўлган идишнинг товушидан ҳам баландроқ бўлгандир.\nТарс! Бирданига Шоулнинг кўзлари мошдай очилди, у ноҳақ бўлганини бир зумда тушуниб олди!\nИсо Худо эканини у англади!\nШоулнинг эски қадриятлари буғдай парланиб кетди.\nБундай “синиш”дан буюк натижалар келиб чиқади.\nШоулнинг Исога бўлган нафрати чексиз севгига айланди.\nЖамоатларни барбод қиладиган қотилдан у жамоатларни бунёд этадиган хизматчига айланди.\nҲақақатдан хазар қилувчи бу инсон Хушхабарнинг буюк элчиси бўлди.\nМуқаддас Китоб қаҳраманларининг ҳаммаси турли даражада синганлар: баъзилари кўпроқ, баъзилари камроқ эзилганлар. Бирининг ҳолати бошқасига мос келмайди.\nИсо Шоулга зоҳир бўлганда Шоул тахминан 30 ёшларда эди.\nИнсон бу ёшдан олдинроқ ёки кейинроқ “синиш”и мумкин.\nШоулнинг ҳаётида “синиш” жараёни узоққа чўзилмади, аммо Муқаддас Китобнинг бошқа жойларида бу жараён бир неча йиллар давом этганини ҳам кўришимиз мумкин. Мусо пайғамбарнинг ҳаёти бунга яхши мисол бўла олади.\nШунингдек, “синиш”нинг кучлилиги ҳам бир–биридан катта фарқ қилади.\nМисол учун, Юнус пайғамбар итоатсизлиги учун уч кун наҳанг балиқнинг қорнида бўлган, шоҳ Довуд эса қилган гуноҳи учун шунчаки пайғамбардан танбеҳ эшитган.\nБироқ ҳар қандай вазиятда бир нарса кундай равшандир, бу:\nХудо эзилган/сингар руҳни юксак даражада қадрлайди.\nБиз Худонинг олдига\n“гуноҳимизни тан олган ҳолда,\nбўйин эгиб келганимизда,\nтош юрагимизни юмшатганимизда,\nманманлик эгаридан тушганимизда,\nбутун диққат–эътиборимизни ўзимизга эмас,\nХудо ниҳоятда маманун бўлади.\nАгар биз Исо Масиҳга сидқидилдан эргашсак,\n“синиш” масиҳийча ҳаётимизнинг ажралмас қисмига айланади.\nАгар “синиш” шу қадар муҳим бўлса, келинглар, “синиш”нинг том маъносини англаб олайлик.\nДиққат билан эшитинг.\n“Синиш” Худонинг Руҳига тўлишдан бошқадир.\nИмонли одам ҳар қандай вақтда Худонинг Руҳига тўлган бўлади.\nЯнги имонга келган одам ҳам Худонинг Руҳига тўлади.\nОлтмиш йил муқаддам имонга келган оқсоқол ҳам Муқаддас Руҳга тўлади.\nМуқаддас Руҳга тўлиш учун Исо Масиҳни эътироф этиш ва ҳосил келтириш даркор.\nАгар биз гуноҳларимиздан тавба қилсак ва Исо Масиҳга қалбимиздан тегишли ўрин берсак, Муқаддас Руҳга тўламиз.\nАгар сиз Худонинг бошқарувини сўраб, ибодат қилган бўлсангиз, демак Муқаддас Руҳга тўлгансиз.\nАгар сиз Муқаддас Китобни ўқисангиз ва доим у ҳақда мулоҳаза қилсангиз, демак сиз Муқаддас Руҳга тўлгансиз.\nМуқаддас Руҳга тўлиш ташаббуси тўлиқ сизнинг қўлингизда.\nБошқа томондан, Худо имонсизларни ҳам, имонлиларни ҳам турли вазиятларда “синдиради”.\nБу Худонинг ташаббуси билан амалга ошади.\n“Синдириш” орқали Худо бизни жиловлайди,\nУнга қулоқ солишимизга ёрдам беради,\nБизни яроқли ҳолатга келтиради,\nМанманлигимизни йўқ қилади.\nБиз Худодан: “Мени синдир”, деб сўрашимиз мумкин.\nАммо бу қачон ва қандай юз бериши бизнинг қўлимизда эмас.\n“Синиш” камтарлик эмас.\nБироқ “синиш” натижасида камтарлик келади.\nКамтарлик бу — барча улуғворликни Худога бериш демакдир.\n“Синиш” эса жараёндир, бу жараён натижасида қалбингиз Худога нисбатан юмшайди.\n“Синиш” тавба қилиш эмас.\nБироқ “синиш” натижасида ҳақиқий тавба–тазарру келиб чиқади.\n“Синиш” ҳар доим ҳам азобли бўлмайди.\nАслида, агар сиз “синиш”га очиқ бўлсангиз, бу азобли жараённи анчагина қисқартирган бўласиз.\nКелинглар, энди “синиш” нима эканлигини кўриб чиқайлик.\n“Синиш” бу жараёндир, ушбу жараён давомида Худо қалбингизни жиловлайди,\nсамарадор масиҳий бўлишингизга халақит бераётган барча тўсиқларни У олиб ташлайди,\nхарактерингизни юксак даражада шакллантиради,\nитоаткорликни сизга ўргатади,\nэски ўзлигингизни ўлдиришга сизга ёрдам беради,\nтоки Масиҳга тўлиқ бағишланган янги ижод сизда намоён бўлсин.\n“Синиш” сўзи хаёлингизда “ўлим” сўзини гавдалантириши керак, зеро, “синиш” бу эски табиатингизнинг ўлишидир.\n“Синиш” бу – бутун борлиғингизни Худога бағишлашингиздир. Юрагингизнинг гуноҳдан ва унинг барча асоратларидан тозаланишидир. Қисқа вақт давом этадиган азоблар абадий манфаат ва фойда келтиради.\nБу жуда кўп саволларни келтириб чиқаради:\n1–савол: Нега биз “синиш”имиз керак?\n“Синиш”ни яхши кўрадиган одам борми?\nМуқаддас Китобда “синиш” ҳақида сўз кетганда, тоза ва пок нарсани ерга уриб синдириш назарда тутилмайди.\nМуқаддас Китобда “синиш” бу – гуноҳкор одамнинг қалбини синдириб, уни гуноҳ ҳукмронлигидан озод қилиш, деган маънони билдиради.\nОтам ошхонада бехосдан синдириб қўйган идиш жуда яхши ва қимматбаҳо эди.\nБироқ Худо қалбимизда синдирадиган ёмон одатларимиз ва қусурларимиз пасткаш, бадбашара ва жирканчдир.\nШу сабабдан жисмоний дунёда нарсаларнинг синиши ёмон, руҳий дунёда эса қусурларнинг синиб, йўқ бўлиши яхшидир.\nҲақиқатга тик боқайлик: биз одатда гуноҳнинг халокатли кучига аҳамият бермаймиз.\nГуноҳнинг жирканчлигини беркитамиз.\nКўпинча гуноҳга алданиб қоламиз.\nГуноҳ атрофимизда эканини унутамиз…\nГуноҳ замонавий қўшиқларимиздадир,\nТеле ва радио дастурлардадир,\nБиз гуноҳни пайқамай қолганмиз.\nБиз гуноҳнинг қанчалар қабиҳ эканини билмаймиз.\nЭски табиатимизнинг кучини тушунмаймиз.\nСиз Исо Масиҳни Нажоткор, деб қабул қилганингизда ўзингизнинг гуноҳкор эканингизни тан олгансиз. Бироқ гуноҳ табиатингизга қанчалар сингиб кетганини ҳатто хаёлингизга ҳам келтира олмагансиз.\nКўзга ташланадиган гуноҳлардан: сўкинишдан, жанжаллашишдан, ҳурматсизлик қилишдан воз кечиш қийин эмас.\nАммо кўринмайдиган гуноҳлар: ёмон фикрлар, ҳасад, рашк, нафрат, очкўзлик ва ўта даҳшатли бўлган манманликдан ҳамма ҳам воз кечавермайди.\nҚалбимиздаги бу гуноҳлар пинҳон яшайди, уларни ҳеч ким кўрмайди.\nБу пинҳона гуноҳлар чирмовиққа ўхшайди, чирмовиқ ўсимлиги дарахтга чирмашиб ўсади–да, дарахтни бўғиб, уни қувватидан маҳрум қилади.\nАгар чимовиқни илдизи билан суғуриб ташламаса, дарахт хатар остида қолади ва эртами–кечми сўлиб қолади.\nШу сингари қалбимизни чирмовиқ каби бўғиб, ўлдираётган пинҳона гуноҳларимизни Худо илдизи билан суғуриб ташлайди. Худонинг бу ишини балки ҳеч ким кўрмас, аммо унинг натижаси ёрқин руҳий ҳаёт, гуноҳли одатлардан озодликдир.\nБу худди руҳий жарроҳликка ўхшайди, унинг натижасида руҳий ҳаётингиз анча яхшиланади.\n2–савол: Нега “синиш” мавзуси кўпларга ёқмайди?\n“Қайсидир сабабларга кўра XXI-аср имонлилари қийинчиликларни, касалликни, азоб–уқубатларни ўзларига эп кўрмайдилар. Булар содир бўлса, гўёки уларнинг ҳақи поймол бўлгандай ўзларини сезадилар.”\nУлар шундай деб айтгандай бўладилар:\nРаббим, Сен МЕНИНГ хоҳишимни бажар,\nМенга тинчлик–осойишталик бер,\nМенга бойлик бер,\nКейин мени ТИНЧ ҚЎЙ.\nБирорта масиҳий 2017 йилга тузган режаларига Худо мени “синдирсин” деган мақсад қўйганми?\nБирорта масиҳийча ашулада: “Раббим, ўтинаман, мени “синдир”\nРаббим, ўтинаман, мени “синдир”\nҚалбимни чилпарчин қилишингни истайман” деб айтиладими?\nСиз ҳам, мен ҳам хоч ҳақида кинолар кўрамиз, аммо Масиҳга эргашиш, У каби азоб чекиш, деганини асло тушунишни истамаймиз.\nИсо хочда ўлиб, бизни барча муаммолардан озод қилди, деган фикр қаердан келди?\nКўп масиҳийча жамоатлар дунёдаги тузумга тақлид қилади, улар инсоннинг ички дунёсига эмас, унинг қилган ишига қараб, баҳо беришади.\nБироқ Худони бизнинг ички дунёимиз қизиқтиради, У барча фарзандларининг характерини шакллантирмоқчи бўлади.\nБизни кўпинча: “Худо учун нима қилдим?” деган савол қизиқтиради.\nХудони эса бизнинг ички дунёимиз, биз аслида кимлигимиз қизиқтиради.\nБуни бошқача қилиб айтганда, бизни кўпроқ эришган натижаларимиз, берган ҳосилимиз қизиқтиради.\nХудо эса биздан буткул бошқа нарсани талаб қилади:\n“Исо Масиҳ билан алоқада бўлгин.\nҲаётингни Масиҳ билан бойитгин.\nМасиҳ билан бўлган муносабатинг устида ишлагин.”\nМасиҳийча ҳаёт тарзининг оддий қоидаларини ўзингизга одат қилиб олинг:\nМуқаддас Китобни мунтазам тарзда ўқинг,\nоятларни ёд олинг,\nбиродарлар билан мулоқотда бўлинг.\nКундалик ташвишлар асири бўлманг.\nБиласизми, шунда ҳаётингиз ҳақиқий мевалар беришни бошлайди. Бундан ўзингиз ҳам ҳайрон қоласиз.\nАтрофдагилар учун тирик намуна бўласиз.\nФақатгина Масиҳ билан яқин муносабат орқали биз яхши ҳосил бера оламиз, аммо афсуски, кўпчилик бу оддий ҳақиқатни тушунмайди.\nСамарали хизмат ҳам фақат Масиҳ билан бўлган яқин муносабат орқали амалга ошади.\nБаъзан биз ёши катта имонлиларнинг қийналганига қараб ичимизда шундай ўйлаймиз: “Вой берчора, шу ёшга кириб бунчалик азоблар чекмаса? Нега Худо уни шунчалик қийнаб юборди?”\nЁши катта масиҳийлар кўпинча ҳаётига ўрганиб қотиб қоладилар, хизмат қилишни истамайдилар, заиф бўладилар, шу сабабдан Худо улар устида ишлаб, уларни “синдиради” ва хизмат учун яроқли ҳолга келтиради.\nАгар биз “синиш”га жон–жаҳдимиз билан қаршилик кўрсатсак, биз Худонинг эзгу режаларига қаршилик кўрсатган бўламиз.\n“Синиш” Худо ҳузурининг йўқлигини эмас, аксинча, Унинг ҳаётимиздаги фаол иштирокини кўрсатади.\nАгар биз “синиш” жараёнида Худо билан ҳамкорлик қилсак, вақтимизни ҳам, қувватимизни ҳам тежаган бўламиз ва натижада кўп баракатларга эришамиз.\nЖамоатингизга бир қаранг: жамоатдаги кўп одамлар йиғилишларга бир келиб, бир келмайди. Уларда бағишланиш йўқ.\nБуни кўриб: “Нега шундай?” деб савол берамиз.\nМенимча аксарият ҳолларда жавоб битта: “Худо уларни “синдириш”ни улар истамайди”.\nКўп йиллар давомида масиҳий бўлган баъзи одамлар доим жаҳлдор, бахтсиз, бутун дунёдан хафа бўлиб юрадилар, нега улар шу қадар бахтсиз экан, деб ўзимизга ўзимиз савол берамиз. Ҳаммамиз шундай масиҳийларни таниймиз.\nМенимча бу вазиятда жавоб қуйидагича: “Худо уларнинг қалбидаги қусур ва иллатларни синдирмоқчи бўлганда, улар жон–жаҳди билан Худога қаршилик кўрсатганлар. Унинг бундай қилишига йўл қўймаганлар.”\nЖарроҳлик амалиётини ҳеч ким ёқтирмайди.\nАммо сиз Худо қилмоқчи бўлган жарроҳликка қаршилик қилсангиз, иккинчи мисолдаги жаҳлдор, ҳосил бермайдиган масиҳийга айланасиз.\n3–савол: Муқаддас Китобда “синган” қаҳрамонларнинг мисоли борми?\nБу саволни биз бироз бошқачароқ беришимиз керак: Муқаддас Китобнинг қайси қаҳрамони ҳеч қачон “синмаган”?\nМусо ғазабини тия олмай мисрликни ўлдирганда “синган” эди. Оқибатда у 40 йиллик гулдай умрини саҳрода ўтказган эди. Ўша вақт мобайнида Худо уни йўлбошчи қилиб шакллантирди.\nПайғамбар Натан шоҳ Довудга танбеҳ бериб, зино гуноҳини унинг юзига солганда Довуд “синган” эди.\nОқибатда Довуднинг фарзанди ўлди, мамлакатда нотинчликлар бошланди.\nЮнус пайғамбар гуноҳкор одамларга Худонинг хабарини етказишдан бош тортганда ғайриоддий бир жазога мубтало бўлган эди.\nИсо хочга михланган пайтда Исонинг шогирдлари “синган” эдилар.\nИсо тирилгандан кейин 40 кун давомида шогирдларининг руҳий ҳолатини тиклади, шундан кейин улар қўрқмай қадимги дунё бўйлаб илк жамоатларни очдилар, Худо йўлида шоҳид бўлиб ўлдилар.\nБутрусни ҳам мисол қилиб келтирмасак бўлмайди, у ҳам Исодан воз кечганини тушунганидан кейин руҳан “синди”. Исо тирилганидан кейин У билан юзма–юз гаплашиб тикланди, сўнг шогирдларни ўстирди, Ҳосил байрами куни унутилмас бир ваъз айтиб, жамоатга асос солди.\nТаниқли ёзувчи С. Левис шундай ёзади: “Мен Исога имон келтирганимдан кейин ҳаётимнинг бир носоз жойини тиклашни сўраган эдим, У эса эски ҳаётимнинг ҳаммасини ер билан яксон қилиб, уни қайтадан барпо қилди.”\nЛевис: “Гуноҳ билан озгина муаммоим бор”, деб ўйларди. Худонинг бу борадаги фикри эса умуман бошқача эди. Шунинг учун Худо Левиснинг эски табиатини йўқ қилиб ташлаб, ундан буюк бир инсон яратди. Бу инсоннинг ёзган китоблари бутун жаҳон учун беқиёс марҳамат бўлиб хизмат қилади.\nБиз “синиш” ҳақида сўз юритар эканмиз, ўзимизга: “Ер юзида “синиш”га ҳожати бўлмаган инсон борми?” деган савол беришимиз мумкин.\nКим биз учун мукаммал намуна бўлиб хизмат қила олади?\nБунга жавобни қуйидаги оятдан топамиз:\nФикр–зикрингиз Исо Масиҳникидай бўлсин. 6 Исо Масиҳ Худонинг табиатига эга эди, шунда ҳам У Худо билан тенгликни маҳкам тутмади. 7 Аксинча, У бу улуғворликдан воз кечиб, қул табиатига кирди, инсон бўлиб туғилди. У инсон қиёфасида яшаб, 8 Ўзини паст тутди. Итоаткор бўлиб, ҳатто ўлимга, хочдаги ўлимга ҳам рози бўлди. 9 Шунинг учун Худо Уни энг юқорига юксалтирди ва Унга ҳар қандай исмдан юқори исмни ато этди.\nИсо Худодир, У илоҳий учбирликнинг аъзоси.\nХудо бўлишнинг кўплаб имтиёзлари ва ҳурматга лойиқ томонлари бор. Буларнинг ҳаммасини биз тушуна олмаймиз.\nБироқ Исо Ўз хоҳиши билан, Ўз розилиги билан Марям қорнида тўққиз ой давомида ҳомила бўлиб ривожланишга рози бўлди.\n33 йил давомида инсон бўлиб яшашга рози бўлди.\nУ Ўз хоҳиши билан Рим империясининг мустамлакаси бўлган Яқин Шарқдаги кичкинагина бир мамлакатда истиқомат қилишни раво кўрди.\nЎз хоҳиши билан У тирик қолиш учун инсон озуқаси билан озиқланди.\nЎз хоҳиши билан у васвасага дучор бўлиб, азоб–уқубатлар чекди.\nСиз ҳам, мен ҳам ўзимиз учун доим имтиёз ва шараф қидирамиз.\nИсо–чи? У ер юзида яшаган 33 йил давомида Ўзига бирон марта бўлса ҳам шараф талаб қилдими?\nСиз ҳам, мен ҳам масиҳий бўла туриб, ўз ҳаққимизни талаб қилиб оламиз, борди–ю қимдир ҳаққимизни поймол қилса жон бериб олишамиз.\nИсо эса Ўз хоҳиши билан барча илоҳий имтиёзларидан воз кечди, Филиппиликлар 2:7 да ёзилгандай, У қул табиатига кирди.\nБизнинг ниятларимиз ортида худбинлигимиз яширинган.\nИсонинг холислиги эса бизга беғубор ва соф ният қандай бўлишини кўрсатади.\nИсо бизга ҳеч қачон: “Сен эриша оладиган баланд чўққиларни забт эт! Ҳаётдан завқлан”, деб айтмаган.\nФилиппиликлар 2:8 га кўра Исо (инсоний нуқтаи назардан) ғолиблик ҳуқуқини қўлдан бой берди.\nУ ғалаба қозониши мумкин эди —\nХочдан воз кечиши мумкин эди, Уни ўлдирмоқчи бўлган одамларни йўқ қилиб, кулини кўкка совуриши мумкин эди.\nАммо У мағлубиниятни танлади (инсоний нуқтаи назардан), токи сиз ва мен, нолойиқ бўлсак–да, ғолиб бўлайлик.\n“Синган” одам тортишувда охирги сўзни айтиши шарт эмас.\n“Ер юзида ҳукмронлик қилган буюк ҳукмдорларни, тахтларда ўтирган подшоҳларнинг ҳаммасини йиғиб олсак ҳам, улар биргаликда инсониятга Битта Ул Зот каби\nТаъсир кўрсата олмаган.”\nИсо Масиҳга қаранг, У биз учун энг яхши намунадир.\nБиз яхши яшашни эмас, яхши ўлим топишни исташимиз керак.\nЕрда ўлган уруғ каби, кўплаб ҳосил келтиришга тиришимоғимиз керак.\nҚанийди, бу йили Худо бизнинг барча худбинлигимизни, иллатлару нафсимизни чил–чил қилиб синдирса, қанийди, биз ошхонамиз полида чилпарчин бўлган ёмон одатларимиз ва қусурларимизни кўра олсак.\nҲаётимизда содир бўлиши мумкин бўлган энг яхши нарса бу — иллатлари “синган” масиҳий бўлишдир.


Кўзойнакни рад этиш, шох парданинг қуриши — кўз оғриганда нима қилиш керак?\n03.01.2021 | 08:02\nИш жараёнида сиз ҳам бот-бот кўзингиз оғриганини ҳис қиласизми, кўзингиз қуриб, ачишаётгандек туйиладими? Кўз оғриғи нима сабабдан келиб чиқади? Бундай пайтда нима қилиш мумкин? Қуйида ушбу саволларга жавоб топасиз.\nФото: «American academy of ophtalmology»\nКўз мушакларига тушадиган босим. Эҳтимол, сиз ноутбук ёки смартфон экранига жуда узоқ ва фаол қарайсиз, қоғозлар билан жуда эҳтиёткорлик билан ишлайсиз ёки кўзингизни узоқдаги нарсага қарашингизга тўғри келади. Бундай ҳолда, кўзнинг иши учун масъул бўлган мушаклар зўриқиб ишлайди. Уларда сут кислотаси тўпланиб қолади ва бу оғриққа айланади.\nКўзлар учун гимнастика мушакларнинг кучланишини самарали равишда енгиллаштиришга ёрдам беради: кунига камида бир марта машқ бажариш кўзнинг соғлом ишлаши учун етарли.\nКўзойнакни рад этиш. Ёш ўтган сари кўриш ёмонлашади, аммо ҳар ким ҳам бу онни ўз вақтида англай олмайди. Узоқ ёки яқинни кўра олмаслик кўзойнак ёки линзалар билан тузатилмагандан кейин кўз мушакларига босим тушади.\nШох парданинг қуриши. Шох парда кўзнинг ташқи шаффоф мембранасидир. Бу ҳайратланарли тўқима: унда қон томирлари йўқ ва кўз ёшлар унга озиқ моддалар ва кислород етказиб беради. Шох пардада намлик етарли бўлмаса, демак, буни тўғрилаш керак. У етарлича кислород ва озуқани олмайди. Натижада, кўзларда ачишиш, оғриқ пайдо бўлади.


31 май 2020, Тошкент вақти: 05:52\nҚурултой эшиттиришида Ўзбекистоннинг Евросиё иқтисодий иттифоқига (ЕОИИ) кириши оқибатлари ҳақида иқтисодчи олим ва тахлилчилар фикр алмашди.\nЭшиттиришда қатнашган Лондондаги Шарқшунослик ва Африка тадқиқотлари марказининг Ўзбекистон бўйича таҳлилчиси Алишер Илҳомов «Россия манфаатларига мойил президент Мирзиëев Ўзбекистонни ҳалокатга элтмоқда» дея фикр билдирди.\nЧехиядаги Боҳемия универститети ўқитувчиси, Иқтисодиёт фанлари доктори Холназар Омонов эса¸ Ўзбекистон ЕОИИга аъзо бўлиши ортидан Россиянинг тўлиқ назоратига ўтишидан ҳавотир билдирди. Олимга кўра¸ Ўзбекистон мустақиллигини том маънода хавф остига қолдирадиган бу ташкилотга киришни ëқлаëтган «эксперт»лар номи тарихга қора харфлар билан ëзилaди.\nЎзбекистон Иқтисодиëт вазирлигида узоқ йиллар ишлаган иқтисодчи Саодат Қосимова Ўзбекистон ЕОИИга кирадиган бўлса, ўз қоидаларини иттифоқ стандартлари билан мувофиқлаштириши ортидан катта имкониятларга эга бўлишини таъкидлади. Суҳбатдошга кўра¸ Сингапур ва Эрон каби улкан иқтисодга эга давлатлар интилаëтгтан бу иттифоқ сиëсий эмас¸ балки иқтисодий уюшма холос.\nЎзбекистоннинг Евроосиё иқтисодий иттифоқига кириш оқубатлари ҳақида мақола ëзган журналист Бобомурод Абдуллаев иқтисодчи Саодат Қосимова фикрларини шубҳа остига олди:\n- Иттифоққа кирган Қирғизистон ва Арманистоннинг оҳирги йиллардаги макроиқтисодий кўрсаткичларини таҳлил қилиб, мен ҳам: “Бу Иттифоққа кириб бўлмайди” – деган фикрга келганман. Ўз вақтида Ўзбекистоннинг марҳум президенти Ислом Каримов бу иттифоққа тиш-тирноғи билан қарши бўлган.\n2001 йилнинг 30 майида бугунги Евросиё иқтисодий иттифоқи (ЕОИИ) пайдо бўлишига омил яратган Евросиё иқтисодий ҳамкорлиги (ЕОИҲ) ташкилоти тузилган, Ўзбекистон бу ташкилотга 2001 йилда аъзо бўлган ва 2008 йилда уни тарк этганди.\nЕвросиё иқтисодий ҳамкорлиги ташкилоти негизида 2010 йилда Москва етакчилигида Божхона иттифоқи (БИ) ташкил этилди ва унга Россия, Қозоғистон, Беларус аъзо бўлди.\nБожхона иттифоқининг номи 2015 йил 1 январидан бошлаб Евросиё иқтисодий иттифоқи (ЕОИИ) деб ўзгартирилган.\nЕвросиё иқтисодий иттифоқини ташкил этиш ҳақидаги шартномани 2014 йилнинг 29 май куни Россия, Қозоғистон ва Беларусь имзолаганди. Шартномага мувофиқ иттифоқ ҳудудида товарлар, хизматлар ва ишчи кучининг эркин ҳаракати таъминланади, иқтисодиёт соҳасида келишилган ёки ягона сиёсат юритилади.


Наҳотки?! Роналду Кейрушни Португалиядан кетказиб, унга хиёнат қилганми? – Mazmun.Uz\nНаҳотки?! Роналду Кейрушни Португалиядан кетказиб, унга хиёнат қилганми?\nФутбол агенти Пауло Барбоза айни дамда Эронни бошқараётган Карлос Кейруш ҳақида фикр билдирди. Унинг фикрича, айни дамда Португалия термасини муносиб бошқара олган мураббий бу Карлос Кейруш. Тўғри, Жозе Моуриньо ҳам бор, бироқ унинг терма жамоани ҳали бошқармагани сабабли бирор нима дейиш мушкул. Жозе шу пайтгача фақат клубларда ишлаган.\nФутбол агентининг фикрича, Кейрушнинг Роналдуга ёрдами катта бўлган. Чунки Кейруш “Манчестер Юнайтед”да Фергюсоннинг ёрдамчиси бўлиб ишлаганида Роналдуни сотиб олишни тавсия қилган экан. Айнан унинг тавсияси билан Фергюсон Роналдуни олиб келган. Кейинчалик Кейруш “Реал”нинг таклифини қабул қилган ва хатога йўл қўйган. Чунки у “Манчестер Юнайтед” бош мураббийи бўлиши мумкин эди.\nКейинчалик Португалияда ишлаганида Кейруш ва Роналду ўртасида кўплаб зиддиятлар юзага келган. Хусусан, Кейруш футболчиларни, хусусан, Роналдуни кўпроқ тақдирлашни бекор қилган, бу эса термада оғир вазиятни юзага келтирган. Оқибатда Кейруш термадан кетишга мажбур бўлган.\nВперед Венесуэла футболчиларига қизлар орқали “тузоқ” қўймоқчи бўлишган экан!\nНазад Дабдабанинг дабдаласи: дабдабага қарши қонун қабул қилинадиган вақт келди\nФутболчиларнинг суюклилари ижтимоий тармоқларда 5 235 views | by farida\nИнсон тана аъзолари нархи Европада қанча туришини биласизми? 334 views | by farida